url: =Khangthak Khangno le Hun Thak ~ Bob Tuangpi :: ZOMI DAILY\nposted on 30 June 2016 at 7:39 am Lomkholna: Article, BobTuangpi\nMihing nuntakna hunpi thumin kikhen hi. Naupang hun, khangno hun, khangham hun cih bangin mipilte in hunpi thum na suah uh hi.I nu’ sungpan i piankhiat kipan kum (17) ciang naupang’ hun kici thei hi. Kum bangzah liante khangno kici hiam cih mikimin kum ciangtanna tuamtuam omtek hi. Ahi zonginUnited Nations Organization (UNO) leh World Bank(WB) te in kum (18) pan kum (24) kikalte khangno in ciamteh uh hi. Ei’ gamah bel tua bang a kician kum ciaptehna omlo hi. Ahizongin leitung buppi in asanna ah khangno cih ciangin kum (18) pan kum (40) ciang gualte huamkha hi cih ki sangtek hi. Mipilte’ zong, “Life begins at fourty”, (kum 40 teh mite picin khangham kipan) na ci uh ahih manin kum (40) nuaisiah khangno kici thei hi. Tua ahih manin kum (40) tungsiah khangham ulian kici thei pah hi.\nKhangno a kicih naak leh lungsim pumpi cidam, thatanghat, hi setset tangzang, lawp mahmah na khat pepeuh sin nuam, thei nuam, hih ken a kici tata a semnuam a hih nuam citciatte(nui kei oo!). Mihingte’ khuasak nuntakna (social community) a khangtosak a nopcisak leh akiamsak thei khangnote mah a hi hi. Tua ahih manin, ulian khangham taaltakte in khangnote lamlahsiam ding leh a seksiam ding uh kisam mahmah hi. Ki pawlna tuamtuam(social communities) ah khangnote thahat leh tua ki pawlna zong mazangin khangto tetek pah hi.\nAhizongin, tuhun khangthak khangnote a ki cih naak leh upa khanghamte’ bangci muh uh hiam cih leh namnih in mu uh hi. Pawlkhatte’n kei zong khangno pan khangkhia ka hih teh ci’n deihsakna hehpihna tawh lamlakin pantah uh hi. Adang pawlkhatte leuleu in khangthak khangno cih naak leh, tulai khangthak khangnote hanciam nopna, cihtak thasanna, ngimna tupna kician nei kei uh, ei’ lenlai khangno lai bang kei uh ci’n neumuhna mit tawh en uh hi.\nTulai khangnote pen sunni tangtumin niangtuisai(tea shop) peuhah a kimanna mel omlo a mawk ciakciakte, hun mawk beisakin zudawn beer dawn peuhkidemin nu leh pate piaksa neih leh lamhte a mawk zatzatte, kuamahthusimlo bangmah awlmawh nei kei uh, sum tawm nei le uh eueu sa-in amawk zai ekhekh-te uh hi, a ci tawh asam uh koisak zel mamsakzel, sansakzel, vomsakzel kangsakzel mi khuasuak ding hikei uh a ci tawh bang tawh om zelzul uh hi.\nKalasai! tua bek hilo, ong gen leeng, nisapi nuai ah pheituam kigak leh puan kisuahzo nawnlo ding a silh tawh, khua-ul kai lialua kawmin a naakvang pan mei a khusak vauvau bang omlai, khua-ul nisa veva nuai-ah puantual dialdual lukhu nei leh pheituam leivat duahduah a silh ateng giap ta leuleu pawl tawh, vanpi bang phukha dekliang aa sam tung veva-in Zomi cool guys peuh a kici nong pawl tawh, dialsan deldal khat khawng tawh taltang a gak ekh-in latest model mitlimlang vom kheukhau a bulh dih zen honkhat tawh, khuadam khualum guahzu nisa, lamsuk lamto ta leh puan ngawngbak deda niksing pha mahmah, khedap tawsang gega(high heel) tawh kituk dekdek aa pai luangluang pai lanlan tawh, internet&e-mail, facebook, twitter cihte online ah mitkham sumbei-in a mawk tuttut tawh VZO chat peuh tawh kiho a, “I love you” peuh a kimawk cihcih a kikhem pianpian tawh (he he.. ki suang kei oo!) ci;n a phusansan nu leh pa pawl khat tawh, Internet café ah sun thapai game kimawlin galpi thumna a ki kapkap tawh..online tungah ka gitloh pianpian hang a pualamah thu nuam mawh lo hing, a ci vial zong om lai( ong sukha pian mawk e! ha ha), online tung pan peuh a ki ko giapgiap ki ngikngik tawh bang tawh tulai khangthak tuailai khangnote bel lungkham huai sa lua ing, na sia kei lua mahmah uh ci’n khangnote a hawmthawh nu leh pa uhamte ciak ngeingai uh hi.\nMawkmawk uh teh! Khangnote tua bang teng bek hizenzen kei! Biakinn sungah Pasian phatin lasa lamakaih khangnote, nopna dahna ah a mapang tanu semte, Zogam, Zomi a tawisang khangnote, genthei liangvai dongtuakte a huh a zuun a puah a phungvuh khangnote, minam leh gam ading a nuntakna a khua-ul, a sisan a lungtang a lutang pia-in ngawngtan a thuakngam mapang khangnote mah hi zel lo hiam? Nuntakna haksatna hangin nu leh pa u leh nau a vak a et nadingin innzuak, lozuakin leitung gam tuamtuamah nasep teello-in zumlo takin innkuan nuntak nang a zong a upna tawh a theih ngeiloh gam ah mite’ netniamna thuakin luangkham liang mah aa khantoh nang a zong khangnote, zing nisuah pan nitum khuamial dong khantoh nang hanciamin pilna tuamtuam a sin khangnote hizel hi.\nHih bang hidan khangnote i deih i deih kei aa paakta in paakta kei zongh, zingciang I gam leh minam I biakna ong makaih ding tuailai momno aksineelkaite himawklo uh hiam? Tua ahih manin u ham thuthei nu leh pa pi leh pu a nei a lamh a pil a siamte’n pantah in seksiam leng I mai ah lametna limcii ding hi. Tuhun pilna hun(knowledge age), leitung buppi khuata khat bang(globalization or global village), thu kizak baih mahmah hun(information age), cihte in leitung kawciiksakin toisak hita hi.\nTua hi a, uhamte in I thumuhzia, thupomzia, sandante khuahun kikhel zui-in kalsuan ding hita hi. A piang thu khat pepeuh ah I thumuhzia (world view) mamah a hoihlamah ngaihsutna(positive thinking) neih ding hun hita hi. A piang thu leh na khat pepeuh (event) pen I thukkikna(respond) zui-in a gah asia apha(outcoming or result) mu ding at ding I hih manin Zomi tuailai khangthak khangnote tawh a kisukha kizomkha (stakeholder) khempeuhin mawhpuak I neitek hi.\nLeitungah gamkekna(colony) hun bei kuan (18th, 19th leh 20th) hunsung kum (100) val phial I Zogam leh Kawlgam gamkekte’ khutnuai ah ki om hi. Kawlgam suahtakna ngah zawh kum (10) sung parliament democracy tawh kikalsuanin khantoh hun pen zongh hipah hi. 1962 pan 2010 ciang dong I gam sungah mi khat bek kampauna tawh I gam kikalsuan hizen hi. Tua hi a, Zomi Kawlmi cih omlo-in, I ngaihsutna thumuhna siacip hi. Education system hoihlo ahih manin, pilna lam ah ki niamkiat mangin khangnote a pil a siam ding zah in kitangzo mamah lo hi. Bang zah takin I gam pilna lam niamkiat hiam cih leh, “Pilna lam a niamkiat dan khangnote’n thudotna (question) zong bawl ngamlo bawltheilo uh hi” ci’n, Aung San Suu Kyi in gen hi.\nAhizongin, 2010 khitah kumpi thak makaih Thein Sein leh a pawlte in, kumpi siangtho(clear government) leh ki ukna hoih( good governance) tawh ong makaih zawh gam kikhel hanhan hita hi. Kumpi thak hita in gam kihongta kikhelta ahih manin tu-in ahih leh kumpi hoihlohman hi ci’n kumpi bekbek ki mawhsakthei nawnlo hita ahih teh khangthak khangnote zong kipuahphat aa khuaphawk ding hun hita leuleu hi.\nLeitung bupphial democracy ki ukna tawh kikalsuan hita ahih manin, tuhun(democratization) hun, America mite in leitungbup a deplaitakhun(Americanization) hita ahih manin Zomi khangnote zong hunlapin hun in ong taisanloh nadingin kikhelna hunah kibual hun hita hi. Hih bek a thudikzaw hi cih lettentanna(fundamentalism) te pan pusuah hun hita hi. Pawlpi a kibat kei leh ki galbawl ekh, khua a ki bat kei leh lainat mello, beh a ki bat keh deihsak phalo, minam a ki bat pau a ki bat keh ki gimneih pianpah, kei tawh na ngaihsutna na sanziate a ki bat kei leh ka gal cih hunte leitung tuihualpi in taimang khinta hi. Eite khempeuh leitung gammi khat(global citizen) I ve maw ki cih hunah a nungta khuasate I hih lam phawkhuai hi.\nTuhunin gam khat leh gam khat kizop kikawmna ah a tawntung gal omlo, a tawntung lawmhoih omlo, a tawntung naseppih sumbawlpih theih lawm bek om cih ngaihsutna in mu ong la mahmah ta hi. Sumbawlna ah capitalism, market economy, stock market kizat hun hita aa leitung nitumna nisuahna, sak leh khang leitung kiuli huihlakah ngenbang(network) tawh kizom dimdiamin digital technology tawh card neuno khat tawi ziau aa leitung ututna ah sum ki thoh ziahziah hun hita hi.\nPilna a puahkhap hun (knowledge age) hita zen hi. Thusim selsim cihte in muh a luah zawh nawnloh hun a hi hi. Albert Einstein(man of 20th century,physicist) leh Stephen Hawking(physicist) te’ hun, technologist-Bill Gates(Microsoft), Steve Jobs(Apple Com) leh Mark Zuckerberg(Facebook) te’ pilna tawh leitung a kawciik mahmah hun ahi hi.\nTua a hih manin,I tual lungsim(local mindset) pan pusuakin leitung gammi khat lungsim(global mindset) vom ding hun hita hi. Avom akang, asan adum tawh buai hun hi nawnlo-in, “zawhngeu(cat) avom akang thupi kei zusa amat theih ding a bulpi hi”, cih tawh leitung a kipei litlit hun a hihi. Tu ciangin ei leh amau(us&them) ki cicih hun hi nawnloin eite(us) ci’n lungsim taizangtakin leitung mite a kalsuan hun hita hi. Mihingte pen khat bek a nungta zolo(social being) hi aa, khat leh khat i kizop kikawm ciangin nuntak nang neek leh dawn ding ong piang khia ahihi.\nTu in zongh, I gam kikhelin democracy lampi ah paita ahih manin gammi khat hamphatna leh sepding zuihding mawhpuakte(tawan), the rights and responsibility of a citizen, cihte zong kanin zuih ding hun hipah a, ei gualnop suahtakna hangin midangte nawngkaisaklo ding cihte zong tubang ki sinsin huai theih loh a phamawh ahihi. Tua bang aa I kiginkholh leh tuzawh kum(10) khit teh Zomi leh Zogam pen Kawlgam ah a pilpen a haupen gam a khuasuak pen minam kisuak thei lua mahmah ding hi.Singapore gam phutkhiapa, Lee Kuan Yaw in, “deihtak thasan I hanciam leh tuzawh kum sawm teh Kawlgam banzo(level) ding hihang” ci’n (Singapore Independence day,1959) in a gammite tungah hanthotna leh kamciam na pia hi. Tun Singapore khuk ciang zong kiban nawnlo hi.\nLeitung tuihual tawh luankhopna ah I kepcing ding I minam hihna( our national identity) ahi I pau, I lai, I ngeina leh Vanglian Pasian’ tate I hihna kembit ding zong khangnote’n mangngilh loh ding ahihi. I kibatlohnate thahatna-in zatsiam, nasepkhop theihna lungsim(team spirit) nei in mainawt leeng eite in zongh hih thei hihang(Let us move forward we can do it, Barack Obama). Zogam Zomi akhangtosak a hoihlam ah a khelzo ding ei tuailai momno khangthakte hihang, kikhelhuaite kikhelin kalthak suanpha ni(The change, we need. Barack Obama). Tulaitak I kikhen ngeingai hangin ni khat ni teh khut khat tawi khe khat khai bangin nasem khawm ding hihang(I’ve a dream, some day we’ll work hand in hand, Martin Luther King, Jr).\nHunthak democracy hunah suaktatakin biaktheihna, suaktatakin pawlzawttheihna, suaktatakin lungphotheihna, cih bangte nget ding bebek ciang tawh a nitum democracy manphatna tua ciang bek a thei khangnote hilo-in ih sep I bawlna, ih suahtakna ah tawan neihna(responsibility) leh I makaihna I gamtatna ah mawhpuak lakngamna tawankhanna(accountability) cihte zong zatsiam zuihsiam ding zong kisin pah ding hun ahihi. Makai sem napi’n nungzuite’ vai-ah tawankhan zolo cih bang omtheihloh hun leh siangthotakin mipi theihsakna(transparency) cihte makai zawdeihte in I sep I bawlnate ah tangpi tangta theihsakna neih pahpah ding zongh ahihi.\nTuhun democracy hun ah gammi khat tawan (mawhpuak) zolo in bangmah hamphatnate(rights) ki ngahlo ding ahih manin khuaphawkin pilvang ding hun hita hi. Ciilsia ken! a cihna mun ah ciilsia teitei, lamkan theilo ding a cihna munah lamkan teitei cihte zong mi nawngkaisak hipah hi. Ataktakin democracy in zuih ding thukhun tawh kidim ki ukna hizaw hi. A khialte a mawhna bangin mawhpiakna, thukham tungah kuamah omlo(no one is above the law) ahihi. Hih kikhelna hunah a bualsiam dingin kiging khol ta ding hihang.\nTua ahih ciangin, hunthakah makai siam ding lutang ahi ding zingciang makai ding Zomi tuailai momnote zongh I manphatna ki thei in thala ta ni. Uham thuthei taltaakte in zong khangno tuailaite, Sianmang’ lungdeih zingciang makai dingte lamlakin pantah siam tek ni. Rome khuapi mei in a kattum laitak galetin a nui hiuheu lel mawk Neru kumpipa bangin kei’inn a kap kei naak leh phamawh sa keng cih lungsimte vomkhak hetloh ding ahihi..\nKhangnote manphatna mipilpa khat in hibang na ci hi, “no khangnote pen zingsang nisuakthak tawh kibang hi uh teh, ka lametna khempeuh note tungah ka koih hi” ci’n Sen communist makaipi Mao Ze Dong, in khangnote na vaikhak ngei hi. Lamlak siam om-in khangnote zong lam hong lakte’ thumang banah ki puahphat dingte kipuahpha, nutsiat dingte nusia, kepcing dingte kemcing hizen leng tulai Zomi khangtak tuailai lia leh taangte’hanciam dan bel vandawn aa aksineelkai leh zingsol a lazo dingte uh hizen veh aw! See you at the top! Bob Tuangpi\nPrevious: I Pasian nasepna ~ Rev. Khup Za Go\nNext: US Airstrikes te’n Iraq gamsung ah ISIS migilo mi 250 kaplum\nChristian Hymn te’ tangthu: Gunpi Ah I Kikhawm Ding Hiam?\nZomi Youth Association: Hoihsa ngiat ingh ~ Dr. L. Lam Khan Piang\nANZAC Day & Zomi ~ Pu Zokhai\nPapi khatin azi athahlup khitciangin a ngawng tankhiatsak in khuasung ah vakpih\nZAM pan dahpih pulakna: Dr. Mercy Man Khan Niang


timestamp: atn

url: =Asiading Honkhia in ~ Sia Kam Thang :: ZOMI DAILY\nposted on 6 January 2016 at 7:45 am Lomkholna: Article, Biakna\nThumasa – Sen te’paunak ah “kum khat kikhualna ding tupna naneih leh lokho in, kum 10 nuntaknading natup leh sing nosuan inla, kum 100 kimang ding tupna naneih le Naupangno te pantah in” cih nei-uhhi. Ei Tapidaw te in zong Paunak khat inei-a, “Naupang limtak apantah pawlpi pen thahat in khangto a, naupang apantah lo pawlpi ahihleh kum 15 ma in beikik hi”, icihi. Tua ahihleh Pasian kammal Paunak in bang ci leuleu hiam, endihni. Paunak 22:6 ah “Naupangkhat aneulai-in Lampi man tawnsak lecin atek dong in lampial nonlo dinghi” na ci ahihman in naupang pahtah na pen athulian mahmah nang le kei i vaipuak ahihi.\nMivakvai peuh hongsuak ma-un na-olmawh khalo, na donkhalo, na pantah khalozek ihidiam, cih kingak sut huai kasa mahmahhi.\nNu le Pa te, na tano pen mithupi khat ahongsuah ding leh mi vakvai khat ahong suah ding nang le kei pattah na tungah kingahi, cih phawkni. I gam sung, I Pawlpi sung le i-innkuan sung ah khangno pawlkhat i-et ciangin , akilawm lopipi a gamtatna, a zum huai gawp gawp a omna, thu-um lo te ading Pasian’ mindaina apingsak, thu-um mite muktusak, khangthak momno tampi hongom mawkna pen atamzaw in kipattahna hoih zolozek hidingin ka umhi.\nMipawl khat te in I Ta te khawng deihbang in honggamtalo in zukham zakham peuh in hongom uhciang, innsung guta cihbang peuh hong suak in, nu le pa zahnonlo, sang gam te olmawh nonlo cihbang peuh in hongom uhciang lungkham in aantang in biak inlam zuana, thungetsak nalianpi ineih pen hoih mahmah hi. Ahizong in iphawkding kadeih khat ah tuabang hongsuak ma-un na-olmawh khalo, na donkhalo, na pantah khalo zek ihidiam, cih kingak sut huai kasa mahmahhi.\nNaupangte apattah huaizia\nNaupangno te lungsimpen bangmah akigelhnailo gelhlohbu, aw bangmah akikhum nailo tape cassete, khaici bangmah aki tuhnailo lociing tawh kibangin siangtho sinsen mahmah lai uhhi. Tuahi-a, hihnaupang tetung, nagelhbangbang,nakhum bangbang , natuh bangbang, asia apha, hong kigelhkhia, hong ki lokhia, hong gahkhia ding ahihi. Mipil te in naupang no tepen tungman in nagenteh uhhi.\nTungmanpen anawilai in deih ciacia ki hekthei, deihbangbangin kibawl thei a, ahizong in hongkeu ciangin bangmah kihek, kibawl theinon lohi. Naupangno te ciaptehtheihna ana kan mipil te-in ‘naupangno kum4 apha khat in akhan tawntung atheihzawh zahding alang (50 percent) pen theikhin uha, alang pen tuanungsiah ah abehlap tohding uhhi’ ci-in pulak uhhi.\nhihnaupang tetung, nagelh bang bang,nakhumbang bang , na tuhbang bang, asia apha, hong kigelhkhia, hong ki lokhia, hong gahkhia ding ahihi. Mipil te in\nNaupang te-hun amanphatzia\nSumtampi anei tesangin hunsaupi aneite enhuai-in thupizaw thamhi. Tua ahihleh kuain hunsaupi neilai pen uhhiam? Thupi isakmahmah US President Obama, hampha isak mah mah mihaupi Bill Gate, I en mahmah bawlungsuaih siam Christiano Ronaldo cihte sangin hihnatano keiukeu in hun hauzawtham lai mawkhi.\nMitampi in hun tawmnei kisalua, azatbeisa-uh hunte lakiknuam in thumthum, tautau in aomlaitak, hih natano in hun khem peuh maituah sa in hak hiuhiau cih mawkpen bangzahta thupi-in man phahiam? Tuazahta hunmanpha khem peuh amai ngat natano bangci zatding nahia leh? Nang khutsungah Pasian in hong koih hi. Nazatkhialhding pen lauhuai luahi.\nAhuampi in genle’ng Nitumnalam te-in napicingzawuha, atate peuhmahuh zingsang, nitak Lai siangtho simna, thungetna cih tetawh pantah in, thumanna, cihtakna, makai lungsim neihna ding cih te nakpi in sinsak uhhi. Judah mite in naupang pattahna thupisakuha, nipikalkhat in nai 7 sung nau pangpattahna in zanguhhi. Roman Chatolic pawlpi inzong naupangno pattahding thupi koih mahmahuha, kalkhat in nai 4 sung naupangpahtahna inzanguh, cihi.\nAdang Pawlpi dang tampi te-in zong naupang pattahna thupisa mahmahuha, kalkhat sungah naikhatcihbang (nipinizigsang bek) naupang pattahna in zanguhhi. Adang Pawl pi tampimah nau pangpattah na aneilo zong om vevehi. Pawlpisung genloh innkuan sung mahmahah Lai siangtho sim khawma, kihilhna azang mi tawm mah mahhi. Atamzaw in Inn kuan laisaing tho sinhun kinei lotek zaw hi. Sanginn te ah zong Pasian thu nasin khahet lozaw uhhi.\nMitampi in hun tawmnei kisalua, azatbeisa-uh hunte lakiknuamin thumthum, tautau in aomlaitak, hih natano in hunkhempeuh maituah sa in hak heuhiau cih mawkpen bangzahta thupi-in manphahiam?\nNaupang te kisap masak\nTuana khutsunga om nangpattahzia, nang mikhekle, nang kamsuah hong ngak kiukeu tua natano amasa penpen in siale pha hongkhen theihtung phetmah, Zeisu hong muantheih tungmah in Pian thakna hongneih theih dingsang athupi masazaw omlohi, tuading nakpi thu nget sak le hilh tawn tung ding kisam hi. Aneulai panmaha anapiang thaka Pasian’thutawh lim tak kipantah tepen Pasian in muibun takin nazang tohi-a Leitung nuntakna mahmah azong Pasian’ading hun tampi neizaw pah uhhi.\nLeitungbup ah sangmintahng mahmah khat ahi Bop Jones University phuan khiapa Bop Jones Sir pen kum 5 aphak in napiangthakhi, kum 15 aphak akipan Pasian’thuhilh in leitungah miminthan pen telakah khat hongsuak in Evangelist Bop Jones zong kicihi.\nThuhilhsiam Pasian mizat khiamahmah Prince of Preacher akici zawzen pa Charles H. Spugeon pen kum 12 aphakin napiangthaka, kum 16 aphak ciangin Cambridge gei-ah thuhilh kipan tahi. Khangno luamahmah lai ahimanin Nuapang thuhilhpa (boy Preacher) kicihi, leitungah thugen siampen pahtawina ngahhi.\nKumzalom 17 sunga, Kha Khanlawhna lianpi tunnading Pasian mizat thuhilhpi Jonathan Adwards pen kum 8 aphak in piangthakkhinhi. I labu sunga Pasian phatna Hynm tampi aphuakpa laphuak siam Pasian’ mizatmahmah khatahi Isacc Watts, apain thakin kum 9 bek phapanhi. Laisiangtho hilhcianna tam piagelhkhia Laisiangtho siam Matthew Henry zong kum 12 aphak teh piang thakhi.\nMisana telak-ah sang mang sem Jim Elliot apiangthak in kum 6 bek phapan hi. Tuabanah Banjamin Flankin, David Braned, John Wesly, Chares Wesly, William Cary cihte akipan Pasian mizat tampi tak tepen aneutungmah pan un pianthakna nei-in Pasian’thu lela mahtawh ana kimakaih, ana khankhiato te vive nahi-uhhi.\nMipil te ciaptehna-ah Pasian’ thutawh limtak akipantah teleh kipantahlote pen Khalam, pilnalam, khantohnalam ah kilamdang pha mahmahhi, cih mukhia uhhi. Lei tung tangthu akikan ciangin mi that 90 percent te pen kum 12 pan 24 kikal vive hi-uha, aneu lai uh Pasian thutawh lim tak akipan tah lote vive hi, ci uhhi.\nTuni a naupangno tepen zingteh makai dingte hi-uha, mihing te pen atheisa, asiamsa asuak omlo ahihman in pattah kul ,khalhkul, vei le cin kulhi. Tuni in naupang te hoih phatak ipattah leh zingciang igam hong dai, hong nuam dinga, Tuni a naupangte in Pasian hong zahtak le zingciang I innkuan, ipawlpi hong khangin hong nuam ding ahihi. I pawlpi tuzawh kum 15 ciang bangci ding cih pen tu-a naupang te ipattah zia tung zong hong kinga pah dinghi.\nNata no tuni donlo-in, na awlmawh kholkei-a, na pattah khak kei leh, mivakvaipeuh hongsuah nungciang, Pawlpi mindaisak Pasian’ mindaisak le innkuansung lungkham sak peuh hong suah ciang eima’ gitnatlohna eima liangkotung hongtu veve dinga, eima gitnatlohna eima tate tekmah in hongpholak khia ding uhhi.\nTuasang alipkhap huai zawlai in natano napattah zia tungtawn in Pasian in thuhongkhen taktak dinghi. Tuahi-a Pasian in nang hong ap na tano te na pattah khiat ding nakpi lipkhap huai hi (Mahte 18:6).Agolkhit uhciang zong kikhelzo mengmeng nonlo ahihleh aneu tungphetpah un biakna thutawh pattah ding lohngal adang omlohi.\nTate hoihnading ideihsak takpi leh tumah mah akipan innkuansungpan mahmah Pasian’ thumah tawh limtak ipattahding, biak nathu tawh kipattah namun te-ah ipuak ding, apantah te panpihin Pasian’hong piak septheihna mun ciatciat tawh ipan khop ding thupi phamahmahhi.\nNatano sumlepai tampi naguat sangin thumanna lecittakna, pilna bulpi ahi Pasian zahtakna guanthei lecin nakpi manphazawpekhi.\nPasian zattheih, mipil misiam, migina ding pipi kipattah khaklohna hang a mivakvai suak, mite gal, Pasian gal suak tampi omzo cih ngaihsun in! Tua hongkhangthak dingte tuabang in naphal diam? Amau pantah a Khazih kiangtunpih ding in nang le kei mawh puak ahihlam phawkni. Hih in Pasian’ hongsawlna hi lohiam? “Mei phual sungpan dawhkhiatbangin mi dangte nahon khia-un!”(Jude 23).\nAsia ding honkhia in, Asi ding don in! Zeisu hotkhiatna thu theisak inla nungzuiman asuah nading pantah in! Kai in lamkhialmite, phong in apukte Sepzawhnang tha hongpiading Topahi.\nMore: Lei ah daitak in kivui ~ Sia Kam Thang\n“Sanggam te aw, note khatpeuh thuman lampipanin pialkhia-in, adang khatpeuhin thumanlampi ah atunpihkik theihleh, tuabangin akhial mite lam man ah atunpihkik mipa-in akhial mipa sihnadingpanin honkhia-in mawhna tampi amai nadingin na asempa ahih nathu na phawk un” (James 5:19-20). Nang Kam Thang – RESCUE THE PERISHING, Gospel for the Next Generation\nPrevious: Min gelhzia kikupna ~ Tual Khan Suan\nNext: Zomi leh Sumlepaai ~ Tungg Thang


url: =Lia Kap Sian Hoih Kim (Kha 6) ading huhngetna: Update 24 Sep 2016 :: ZOMI DAILY\nposted on 24 September 2016 at 9:17 am Lomkholna: News, Zomi\nA beisa kha khat lai pan a kong tangko den, nong ninh mahmah uh, tua kawmkal ah itna leh veina tawh huhna sum nong piakkhiatte ban uah, nong thunget pihna te uh hang in lia map Sian Hoih Kim pen ong tung ding 27 Sep (Tuesday) ni ciangin Gleneagles Hospital, Kuala Lumpur ah ki-at thei dingin appointment ong pia uh ahih manin nakpi lungdam hi.\nNong vei pih uh, nong khualpih uh, nong itpihna te uh mawk suak lo ding hi. Ki-at ding hanga, damna takpi Topa in hong pia ing hi cih ka lametna hi. Na lup thunget, na thawh thungetna te ah hong phawkpih lai unla, ki-atna ah bangmah buaina a omloh nang, siavuan siamah te khut ah Pasian in thupha pia a, damna taktak ong ngahna dingin hong cial nuam lailai ing.\nHun le nuntakna Topa a hi a, ziakai ding a bat hangin a hun lem khat nvah kik i hih manin nakpi in i lungdam hi. A lungtang vanna ki-hubit thei henla, mihing ngeina ong bat kik ding mah deih lian pen in Topa kiang thuum khawmni cih huhna ngen kawm in hong zasak kik ing. Vekpi tungah lungdam mahmah hi.\nDavid Qen Lian\nPrevious: India in France tungpan in vanleng 36 leisawm ~ Thang Khan Lian\nNext: Syria galkap te’n Aleppo simding kipankik hi ci ~ Thang Khan Lian


url: =Tulaai Leitung Thuthang Tuamtuam Updates July 3, 2014\n· Kawlgam Mandalay khuapi sung ah Buhdha biakna azui nungak khat Muslim puteek Niangtuisai nei khat in buan hi cihthu Facebook ah mipawlkhat in akizelhsakna hang in Lutol honkhat leh Buddha biakna azui kawlmipi 400 vaal in Muslim te sai,Inn leh Biak inn teng July 1,2014 ni in Buluh uha, mi 5 liam uhhi. Palik ten mipi teng khenmang in July 2 ni daaisim zawzen himah leh, Phone tawh langnih buaina ding thu athangsak pawlkhat July 3, 2014 ni in ongkipan leuleu ahihman Muslim leh Buhdha nasiatak buaina piangkik a mi 2 si hi. Kumpi te in zan kuamah vaakkhia theilo thukhun nambat 144 tawh Mandalay khuapi sung ukcip phot uhhi.\n· Australia Foreign Minister Julie Bishop Kawlgam President U Thein Sein leh kumpi ulian pawlkhat tawh July 3, 2014 ni in kimukhawm uha, gamnih kizopna khansemsem ding kikum uhhi. Ongtungding kum 2 khitciang Australia leh Kawlgam te University sangnau pang kikheek nading zong kihel ci hi. Minister Julie July 3, 2014 ni mah in Daw Aung San Suu Kyi tawh minutes 45 sung kimukhawm uhhi.\n· Japan minam mi 13 te 2002 kum North Korea gamte in gu mang in amatcipna uhtawh kisai in Japan Prime Minister Shinzo Abe leh North Korea gammakaai te China gam Beijing Khuapi North Korea palaai zumpi ah July 3, 2014 ni in kikup khopna nei uha, hicihding cih omlian naailo napi in Japan ten North Korea te a gawtna tawm kolsakding ci in Mr Abe in thukan te kiang ah genkhia hi.\n· Uganda gam sung a om Entebbe Vanleeng tualpi apawlmin kitheilo migilo terrorist ten July 3, 2014 nitaak 9 pm-11pm kikaal simding susia ding hi ci in Uganda aom US Embassy te in Uganda kumpi te tung ah theihsakna nei uhhi. US Palaaizum te in thukan muntuamtuam pan kiciantak in angahna thu uh zong telgen uhhi. Nungdeuh mahmah inzong UK sung migilo te nawkding US genkhol man uha kidaal man uhhi.\n· North Korea gamte in Kiim le paamteng alauphawn detkeeina tawh kisai kikumding in China President Xi Jinping leh a angkawi Peng Liyuan te Seoul khuapi July 3, 2014 ni in tung tapetpet uha, mipi in nasiatak in namuak zihziah uhhi. South Korea President Park Geun-Hye tawh holimna nasiatak neikhawm uhhi.\n· Germany gam te in alamdang mahmah khat leh amasapeen zong ahi Germany gammi te thaman tawh kisai aniampeen tanding ciangtanna July 3, 2014 ni in Parliament ah neitaktak ta uhhi. Thaman peen German a nasemkhat peuh in atawmpeen Euro sumtawh naikhat 8.50 hiding a Pound tawh hileh 6.80 hiding cih ahihi. US gam ah thaman aniampeen uniciang $7.25 ahihmna in US sang thaman hoihzaw mahmah cihna ahihi.\n· Ukraine Defense Minister thak liklek pa ahi Valeriy Heteley in Kiev Khuapi Parliament ah July 3, 2014 ni thugenna nei a, Ukraine gam pan taaikhiat asawm kumpi langdo kheempeuh kamaimang sakding a, Russia ah akigawmsa Crimea tuikulh zong lakik in Ukraine gam angei bang in kalam kikding hi ci in Kumpi thunei te leh mipi te tung ah kamciam pia hi.\nLungdam zel ei Guai


url: =Malaysia, Cheras vengsung ah Indonesia numeikhat in gammi te zasantui thehin sumbawm suhsawm :: ZOMI DAILY\nposted on 16 September 2018 at 11:11 pm Lomkholna: Malaysia, News, Sawltak, World\nMalaysia, Cheras vengsung aom mawtaw koihna ah guta khatin zasantui tawh nupi khatleh atupa thehgawp cih NST pan kiza hi. Cheras, Taman Maluri aom Shopping Mall khat ii Parking Lot ah Friday ni in thupiang hi a, zasantui tawh theh athuak pitu tepen mawtaw sungah alutsawmlian laitak in guta khatin athehgawp ahihi.\nTua guta pen numeikhat cisawnsawn a, Indonesia gammi hi in bangmah Permit zong aneilo illegal immigrant khat kici sawnsawn hi.\nNupi khatleh atupa mawtaw sungah lutdingin akithawilian laitak in Indonesia gutanu in zasantui tawh athehsuk hi a, tuakhit ciangin nupinu ii asumbawm “Handbag” asuh saksawm ahihi.\nAhi zongin tua Indonesia gutanu pen sumbawm tawh ataikhiatma in Police te’n ahunlap in mankhia theipah uhhi. Tua thupiang khempeuhzong Police te’n mukha uh cihi.\nZasantui pen Plastic ipsung ah hencip in tuatawh atheh hiding kici a, nupinu leh atupa pen zasantui hangin aci asa sagawp, sangawp in “first degree burn” kici hi.\nTua Shopping Mall aom Security tezong asawtlo in tungpah uh a, CCTV panin athupiang teng enkikpah uhhi. Tua Indonesia gutanu pen tuni tektekmah inzong Shopping Mall sungah vanleiding in apai nupi naupaai khat sum asuhsak ahihlam ki mukhia hi.\nHih thupiang khempeuh amanmah hi ci’n Cheras police chief Assistant Commissioner Mohamed Mokhsein Mohamed Zon inzong genkhia hi. Guta Indonesia numeinu pen kimanpah in “Section 393 of the Penal Code leh Immigration Act 1963” cih tetawh tua nupinu pen thubawlding in ki kemcippah hi. Damiah taih, guktakna hangleh Malaysia gamsungah Permit neilo in aomsimna hangtawh namnih in thu akibawlding ahihi.\nHih buaina apianlaitak in atuakkha Malaysia gammi numeikhat inzong Facebook ah suahsak a, hih thupiang hangin Malaysia gammi te hehmahmah uhhi. Banghang in Malaysia gamsung ah phalna neilo gamdangmi illegal immigrant te kimawk omsaksak hiam, avekin matmangding leh hawlkhiat mangdinghi ci’n hehmahmah uhhi. Sawltak #zomidaily\nPrevious: ZAM Thupuak :: 16 Sep 18 (Chin State pan Refugee te vai)\nNext: Zomite i khuanung pil zel khadeh ~ Pau Khat Suan


url: =Culture Shock! ~ Hau Za Cin :: ZOMI DAILY\nCulture Shock! ~ Hau Za Cin\nposted on 27 December 2015 at 10:25 am Lomkholna: Article, Hauzacin\nTaipei ka tun ciangin ciangkang tawh an ka nekpah kisam ahih manin ‘lamdangsakna’ tawh ka kidim hi. Ann nekman ka lawmte in hong piaksak lel inteh ci-a ka ngaihsut leh deksuai, ei nek man tek piak ding himawk, ‘lamdangsakna’ tawh ka kidim leuleu hi. A nitak ciangin ka lawmte in nitak ann ne dingin hong zawn kik ding uh ka sak leh amau na pai ziau in kei bek, kei leh kei ka kizontawm kul in ‘lamdangsakna’ mah tawh ka kidim kik hi.\nNaseppihte khat birth-day ahih manin ‘ann nekhawm ni’ ciin hong zawn uh a, a nekman ama’n pia ding kasak leh ko nek man tek mah kipiak kul ahih manin ‘lamdangsakna’ mah tawh ka kidim leuleu hi. Taiwan ka tun ciil in mi thum in vanlengtual ah hong dawn uh a, hong pakta, hong khutlet ngeingai ding kasak leh ka min hong dong in ka van likkhia uh a, Bus khawlna hong zuatpih pah lel uh hi.\nTicket ka lak ding uh ciang ‘sum nong pua hiam?’ hong ci uh a, ‘India sum nei ing’ ka cih leh ‘hih lai ah India sum khekna om kei in, ko hong piaksak phot nungin, dam in hong loh kik in,’ hong ci ziau uh a, ‘hong piaksak lel nung’ hong ci deksuailo uh hi! Khuasung ka tun uh ciang ‘na gilkial ding ahih ciang anne ni’ hong ci uh a, ‘na ann nekman koh hong piaksak phot nungin damin hong loh kik in,’ hong ci leuleu uh hi.\nIndia hileh hih khempeuh ‘tuni nang mithak na hih ciang ken hong si ning’ kici dia, zong kisi khin takpi ding hiven! Nai thum sung khawngin ‘lamdangsakna’ (shocked, embarrassed, surprised) tawh ka kidim hi. Aw! Gamdang a cih uh hi bang hizen maw!’ cih hong ngaihsunsak pah hi.\nUSA ka tun ciangin annek khop cih mahmah om ngeilo a, a bangci dan ale, banghanga a tung masa in ne masa, a tung nunung in ne nunung… ciin lamdangsakna mah tawh ka kidim kik hi. Annek ding ciang “anne ta ni” ci a kisapsap omse lo, ei leh ei kizontawm ding hiden mai, ei adingin en kingaihsut ding cihdan na hi miau, lamdangsakna tawh ka kidim leuleu hi.\nNek leh dawn ciangciang ah USA nuamsa lua, kicing lua mahmah lel ahih manin kingakngak kullo, kisiahsiah kullo, kinekngaih cih khawng thupi nawnlo ei leh ei kigilvahsak ding thupizaw, tua dan na hita a, ei gam, Zogam sang themkhat ‘vaimim leh gatam’ sang zong a limzaw ‘buhsih leh aksa’ na khamzaw thamtham uh hi. Tua manin tuncil pen annek hun ding kingakngak kha a, gilkial ta leh gilkiallo bangin ki-om kha mawk hi. Ann a om kei leh kihuantawm ding, meh a om kei leh kihuantawm ding na hiziau hi.\nHih banga theih ngeiloh mun ah gamtat dan kibanglo a tuakkha te mikangpau in “Culture Shock” kici hi. Culture cih ciangin eima khankhiatna mun ah nisim nuntakzia ngeina dan khempeuh ahi hi. Gamtat luhek holim pan nek leh dawn zatzia, lawm leh gual kholhzia, zin leh leng dozia, a sia a pha tehna leh thupisim leh thupisimloh cihte khempeuh kihelkim hi.\nPawlkhatte in ‘ko khua zatdan’ acihte uh ahi hi. Ko khua cih dan na cih kei leh mi cih dan a theilo na hi cihdan lungsim neih pen tua khuate culture tua bang hi cihna hipah hi. Zomi lakah a tualbual khat in Zomi ngeina a zuih loh ciang Zomi Culture a theilo, a ciinglo cihna hi. Tua banga Zomi ngeina a zui theilo khat pen lamdang kisa a, ei lamdangsak sangin amah leh amah lamdang kisa zaw lai ding hi. Cope Topa Zogam hong tuncil in Zomi ngeina tawh kituak in gamta pah theilo ding ahih manin lamdangsakna tawh kidim den ding hi. Tua pen Culture Shock icih pen hi.\nTaipei ka kikhop ciil in English Service ah la makaipa pheituamsiing (short pant) leh kaihseeng (slipper, chappal) tawh ding hi. T-shirt silh lel a, khualum tateu zong innkim innkiang vakpak, sumbuk ah vanlei pak hilo ahih ciang ‘gentlemen’ taka kizem ding hihtuak hi. Ahi zongin a mipi lakah zong numei tutna lam leh pasal tutna lam ka et pianpian leh kihelh neunau, numei pasal tukhawm neunau lel uh ahih manin kei zong munkhat ah ka tusuk mai hi.\nNupa hilo lawm kingaite zong tukhawm lel uh a, kikhop sung khempeuh khut kilen, thugenpa thugen thangah deuh leh kitawp cih bang zangse uh hi. Ka mitkham mahmah a, lamdang kasa mahmah hi. Ehe, kei zong ka tutpih ding kisam veh e, ka ci phialta hi. Kikhop tawp ciangin biakinn kong ah niangtui dawn khawm, tua lai ah muh peuh tawh kiho, khut kilen, tha kipia cih bangin hun nuamtak kizang hi. Mikangte bang diakdiak hong liak phial leh kilawm uh, ahih hang kimuh kik ciang ‘theihngeilohte’ bang vialse uh hi. Tua pen lamdang kasak mahmah khat hi leuleu hi.\nNipini leh Ninoni nitak kikhop tawp sim in khangnote in ann kinekhawm a, eima duh bang ciat kivaikha a, tam duh leh vaikhak beh lel ding hi. Ngahkim ciang ne pan ding, thungetna khawng nei ding isak leh a ngah masa ne masa, ngah nunung ne nunung hilel a, kuamah kingak kikhual cihte omse lo hi. Nekkhit ciang zong a utte ciahpah lel a, hihkhop liailiai a bat hang hikhollo hi. Ei-a tek hih ding, ahih hang ihihna mun kibangsak ding cih dan himai hi. Lamdang kasa leuleu hi.\nNasepna ah ka siapa uh Prof. Lin in ka tun tuung in Dinner hong neihpih a, ann hong nekpih, tua lai ah zusan kiukiau maanhai zawl kikkek tawh na kitung viuviau se hi. Limtuak mahmah naven kei hitepawl ciam ngei kei veng aw ka cih leh lawmpa khat in, na ne kei zong siapa in ‘toss ding’ a cih masiah kilakhia theilo hi, dawn teitei ding cihna hilo hi, hong ci hi. Ka toss zawh uh ciang kei ading apple juice hong ngetsak a, aman tua a ciim kiukiau pen kilaka, khasia khollo hi.\nTua bangin mundangah zatngeiloh, hihngeiloh, gamtatngeiloh dan kituak kha zel hi. Bangcih ding?\n“He knows how you feel”\nPrevious: Khitui Gospel Silver Jubilee nopcitak kibawl\nNext: Naupangte khantohnading nulepa mawhpuak ~ William Pau Khan Khai\nVondeih Kep Ding – 113 (Dimno’ Pa)\nTulaai Leitung Thuthang tuamtuam Update (Sep 08)\nZIUSA: Khuado Thupuak – 2020\nMalaysia, PJ sungah lamzikpi khakcip in singkung puksuk, mawtaw 4 dengkha


url: =Samuel Nihna 2 | Siantongluan\nSamuel Nihna 2\nHih hun khit ciangin David in Topa thu dong a, "Judah khuapi khat peuhpeuhah ka paito ding hiam?" a ci hi. Topa in ama kiangah, "Paito in," a ci hi. David in, "Koi penah paito ding ka hi hiam?" a ci hi. Amah in, "Hebron-ah," a ci hi.\nTua ahih ciangin tua lai-ah David paito a, ama zi nihte, Jezreel khua mi Ahinoam leh Karmel khua mi Nabal zi meigongnu Abigail zong a pai uh hi.\nDavid in amah tawh a om a mite, mi khempeuh a innkuanpih ciat tawh paipihto a, Hebron khua-ah amaute a teng uh hi.\nTua ciangin Judah mite hong pai-in amaute in tua lai munah Judah kumpi dingin David sathau a nilh uh hi. Amaute in David kiangah, "Saul a vuite pen Jabeshgilead mite hi,"ci-in a gen uh ciangin\nJabeshgilead mite kiangah David in kamtaite sawlin amaute kiangah, "Note in na topa uh Saul tungah thumanna lakin amah vui na hih manun Topa in note thupha hong pia ta hen!\nTu-in Topa in itna kip leh thumanna note tungah hong lak ta hen! Note hih bangin gamta na hih manun note tungah thuhoih kong bawl ding hi.\nTua ahih ciangin tu-in note kithakhauhsakin hang un; bang hang hiam cih leh na topa uh Saul si a, Judah mite in amau tungah kumpi-in kei sathau hong nilh khin uh hi," a ci hi.\nTu-in Ner tapa Abner, Saul galkapmangpa in Saul tapa Ishbosheth la-in Mahanaim-ah paipih hi.\nAmah in Gilead, Ashur, Jezreel, Efraim, Benjamin, leh Israel khempeuh tungah kumpi-in amah bawl hi.\nIsrael-te tungah uk dingin a kipatin Saul tapa Ishbosheth kum sawmli pha a, amah in kum nih sung uk hi. Ahih hangin Judah minamte in David nung zui uh hi.\nJudah minamte tungah kumpi-in Hebron-ah David kum sagih leh kha guk sung a om hi.\nNer tapa Abner leh Saul tapa Ishbosheth nasemte Mahanaim panin Gibeon-ah paikhia uh hi.\nZeruiah tapa Joab leh David nasemte paikhia-in Gibeon bualah amaute dawntuah uh hi. Amaute bual langkhatah, adang khatte a bual langkhatah tu uh hi.\nTua ciangin Abner in Joab kiangah, "Tangvalte ding sakin eite mai-ah kimawlsak ni," a ci hi. Joab in, "Amaute dingsak in," a ci hi.\nTua ciangin amaute dingin galkah uh a, Benjamin leh Saul tapa Ishbosheth-a dingin sawmlenih, leh David nasemte zong sawmlenih mah ahi hi.\nTua ciangin alang ciat uh lutang lenin, a namsau tawh alangpa dawt ciat uh hi. Tua ahih ciangin amaute tukkhawm uh hi. Tua ahih manin Gibeon-ah a om tua mun pen Helkathhazzurim kici hi.\nTua ni-in galkidona nasia mahmah a, Abner leh Israel mite David nasemte in zo uh hi.\nZeruiah tapa thumte, Joab, Abishai, leh Asahel, tua lai-ah om uh hi. Asahel pen Syria sakhi lee bangin a khe manlang hi.\nAsahel in Abner delh a, amah a delh laitakin Abner a zuihna-ah pial hetloin delh paisuak hi.\nTua ciangin Abner in a nung enin, "Asahel aw, nang na hi hiam?" a ci hi. Amah in dawngin, "Keimah ka hi hi," a ci hi.\nAbner in ama kiangah, "Na taklamah ahi a, na veilamah ahi zongin kihei in la, tangvalte khatpeuh manin a na sut in," a ci hi. Ahih hangin amah a zuihna panin Asahel piallo hi.\nTua ciangin Abner in Asahel kiangah, "Keimah zuihna panin pial in; bang hangin nang lei-ah hong vatgawp ding ka hi hiam? Nang hong vatgawp leng na sanggampa Joab mai-ah ka maitang bangci lak ding ka hi hiam?" a ci kik hi.\nAhih hangin amah lampial nuamlo hi. Tua ahih ciangin Abner in a teipi tong lamin a gil khawh a, a nungah a teipi lengsuak hi. Tua ciangin amah tukin tua phualah a si hi. Asahel tukin a sihna munah a pai mi khempeuh tangloin a ding uh hi.\nAhih hangin Joab leh Abishai in Abner delh ding kipan uh hi. Ni a tum laitakin Gibeon gamlak paina lampi-a om Giah mai-ah a kikhung Ammah mual a tung uh hi.\nTua ciangin Abner a pawlpih Benjamin-te kikaikhawm uh a, amaute pawlkhat suakin mual dawn khatah a pang uh hi.\nTua ciangin Abner in Joab samin, "Mi hih bangin kithat lai ding ahi hiam? A tawpna-ah a haksat zawkna ding theilo na hi hiam? A sanggamte uh a delhna panin na mite a kiheina dingin na thupiak ding bangtan sawtlai ding ahi hiam?" a ci hi.\nTua ciangin Joab in, "Pasian a nungta ahih mah bangin, hong paulo hi lecin, a sanggamte uh a delhna panin zingsang mateng mite khawllo taktak ding uh hi," a ci hi.\nTua ahih ciangin Joab in peengkul tum hi. Mi khempeuh khawl a, Israel-te delh nawnloin amaute in do nawnlo uh hi.\nTua ciangin Abner leh a mite Arabah kantanin tua zan tawntung pai uh hi. Amaute in Jordan kantan uh a, sun ma sungteng pai-in Mahanaim tung uh hi.\nAbner a delhna panin Joab ciahkik hi. Amah in mi khempeuh a kaihkhop khit ciangin Asahel simlohin David nasemte mi sawmkualekua kisam hi.\nAhih hangin David nasemte in Abner-a ahi Benjamin-te mihing za thum leh sawmguk that uh hi.\nTua ciangin amaute in Asahel la-in Bethlehem-ah a om ama pa hanah a vui uh hi. Tua ciangin Joab leh a mite zan tawntung pai uh a, Hebron-ah khua a vak hi.


url: =Sabbath 13 | Sep. 29, 2018 ~ MUC\nSabbath 13 | Sep. 29, 2018\nAdmin 10:10:00 PM Articles, MISSION NEWS\nTu quarter sungin South Korea, Japan, Mongolia, Sen gama thu-um mite nasepna tawh kisai i pulaak khin hi.\nJin Rong Gao le a zi in Taiwan gam Shihkang khua-ah midang 16 tawh nasem khawm uh hi. Hihte nupa in a nasep munah Sabbath ni-in nasep khawl thei lo ahih manun,a nasep uh nusia-in mun khatah a nupa-un kha khat Kyats 60000/- ngahna khatah nasem uh hi.\nNasep ding tam khol lo hi. Kha sum tam lo hi taleh Sabbath ni-in kikhawm thei ahih manun lungkim veve uh hi.Tawl khat khit ciangin a sanggamte un Sabbath ni tawlnga thei lo ahih manun lunghimawh uh hi. A sanggamte zong Sabbath tawlnga ding deihsakna tawh amau nupa nasepna-ah sem dingin a ngetsak ciangin nasep ding tam lo ahih manin midang kuamah lak beh zo lo ding hi, ci-in a pu un dawngkik hi. Ahi zngin Jin Rong in a sanggamte mi 7 aa ding a ngetsak teitei ciangin amau kiangah nasep ngahsak hi.\nKha sum tawm deuh ahih manin kha sum hoih zaw deuh zong kawikawi uh hi. Ahi zongin Sabbath ni tawlnga thei lo ding ahih manun sum tam ngahna sangin Pasian upna sungah lungkip ding khensat zaw uh hi.\nPasian in Jin Rong kitangsapna thei ahih manin bicycles kibawlna khatah nasep ngah uh a, tengh 25 bang ngah thei uh hi. Jin Rong zong a nasepna-ah a makai-in kikoih hi. Ahi zongin Sabbath ni-in nasep kisawl khak ding patau mahmah hi. Friday nitak khat, a nasepna pu in Saturday ni nasep kuan ding zasak hi. Jin Rong in Saturday ni-in kei nasem dingin hong kuan thei lo ding, ka kikhop ni hi, ci-in dawng kik hi. Tua bang ahihleh na nasep na khawl phot kul ding hi, ci-in a pu in dawng kik hi.\nTua zanteh Jin Rong ihmu thei lo hi. Amah bek hi lo, a zi le a sanggamteng in nasep khawl kul hi. Pasian tungah thungen hi. Sabbath ni ciangin kikhawm dingin biakinn va zuan uh hi. A nasepna pu uh heh mahmah hi. Saturday ni nasem ding a tam zaw-te biakinnah pai ahih manun a dang mi 7 a om laite zong nasep tawlnga sak vet hi. Saturday nitum a kipan zan, Sunday ni zong tua bang mahin nasem dingin sawl hi.\nNi 3 khit ciangin a nasepna pu hong pai-in sum tam ngahna nasep na sem nuam hiam? ci-in dawng hi. Jin Rong in lamdangsa hi. Bicycle bawlna tawh kisai-in a nasepte uh kideih lua mahmah ahih manin mundang khatah sai-thak khat bawl ding, tua munah makai dingin a nasepna pu in a pulaakteh Jin Rong zong lungdam mahmah hi. Ahi zongin Sabbath ni-in nasep kul hi, ci hi. Nasep ding bel hoih mahmah naven, ahi zongin Sabbath ni tawlnga thei lo ding hi mawk ahihteh, Jin Rong in Late 37: 5 “Topa tungah na vaiteng ap in . Tua hi leh na mavang ding hi,”cih a lungsim ah hong suak hi. Sabbath tawlngak ding teel zaw ahih manin a nasepna pu in a piak nasep nial phot hi.\nA nasepna pu in Jin Rong pakta ahih manin tua bang mi hoih ngah ding hamsa ci-in ngaihsun ahih manin Jin Rong in a nasep theih hun ding geelphatsak zaw hi. A naseppihte’n zong lamdangsa mahmah uh hi. Jin Rong in thumanah citak ahih manin ama tungtawnin mi 4 in tui kiphum uh hi.\nTu quarter Leitungbup Sabbath 13 sumpi in Taiwan gam sung nasepna-ah kipuak ding hi. MUC in Cikha biakinn lam nadingin kipuak ding hi. Sumpi i khiat ngei a zah 3 khia ciat ni.


url: =Lungdam kohna ~ Bob Tuangpi :: ZOMI DAILY\nposted on 11 November 2020 at 8:31 am Lomkholna: BobTuangpi, News, Politics, Zomi\nTutung gambup kiteelpi ah meetang khat ciat tawh tha hong pia mimal kim tung ah lungdam mahmah ing cih nuamna thu hong pulaakkhia ing. Hih hunsung hong huh, tha hong pia, hong dinpih, amunmun ah om mipi khempeuh tung ah lungdam mahmah ing cih hong zasak ing.\nIh lametna hong bat pah samloh hangin ih Tonzang gam sungah minam le gamvai khaicii hoih tampi tuhzo veve hihang! Pawl dangdangte bangin mihing tha le sumtha suangin meetang/vote ih zon zawh loh/leizawhloh hangin mipite’ itna le lungsim tawng ih zozaw veve hi.\nTutung in meetang/Vote tawh ih zawh pah nailoh hang’n ih Tonzang gam ah meekhia mimal 1983 bangin meetang/Vote (1983) siangthotak le lungkimhuaitak nong piak manun aangtang le lungdam mahmah ung cih hong pulaak phapha ung e!\nLungsim pumpi nong gimpih le tawlpihna khempeuh uh kei mimalin hong thukzolo ding himah taleeng ih minam le gam ading khaicii manpha khat nikhat ni tak teh hong pokhia veve ding hi. Na sup na baiina khempeuh uh nikhat ni teh ih biak anungta Topa Pasian in gam le minam thupha tawh hong phungvuh kik nading ka omna mun pan thu hong na ngetsak ing. Na min na puam uh kong pulaak teekteek loh hang lungsimtawng ah na ciamteh ing.\nTutung ih deih hong bat pah loh hangin mailam saupi ih tai nading tawmvei lamkal ah atawlngapak hiphot zaw hihang. Lungsim tha tawh ahizong, pumpi tha tawh ahizong, neih le lamh tawh ahizong nong gimpih nong suppih khempeuh uh nikhat ni tak teh amawkna hong suaklo ding hi.\nTutung pen ngim le kap athuah pah ih hangin ih minam le ih gam sung ah khanlawhna le kipuahphatna tampi hong tunlawh hi. Mailam ah gam le minam sung ah kilamhthakna le ahoihlam ah kikhelna hong om tetek nading panla toto lai ding hihang!\nIh kidempihte tawh mihing tha le sumtha zeekna ah ih kikhaih mahmah hangin thukhun palsatlo-in thukhun nuai ah hun tomno sung siangthotak le pilvangtak ih kimawl zo hi. Bawhlung suihna tawh gen teh hileeng team/pawl (1) le team/pawl (7) tawh kimawl ih hihi.\nTua ahih manin, abeisa ah ih kalsuanzia le sulnungte ih etkik tak teh kisuan nading le thanem nading omlo lungkimhuai mahmah hi. Gam le minam ading nungkik nading omlo, kalthak suanin mainawt suak toto lai ding hihang! Cidamin Kimukik Ni! Vekpi Tungah Lungdam, Kham Lam Tuang @ Bob Tuangpi\nPrevious: Mai kum 5 sung etkholhna ~ Pu Thangboi\nNext: Innkuan sungah Pate guallelh theihna\nPu Cin Sian Thang’ thugenna – Zomi Nam Ni Malaysia


url: =Sanginn ah Mobile Phone akipua te kimatsak in ki satzansak :: ZOMI DAILY\nposted on 24 June 2017 at 8:03 pm UTC+9:30 Lomkholna: China, News, Sawltak, World\nChina, Guizhou sung aom “Yongmao Middle School” kici sanginn khatah sangnaupang te’n Mobile Phone apuakleh matsak uha, satzansak pahpah uh cih SCMP pan kiza hi.\nSanginn sungah Phone zatding pen phalvetlo uh a, “Zero Tolerance Policy” ci’n sanghuangsung alutnakleh phalna kician omlo in Phone apua khempeuh matsakpah lianlian uhhi.\nTua sanginn panin Videoh akizaihkhat nungdiak in People’s Daily te’n khahkhia uh a, galkappuan asilh khatin sanginn ah Mobile Phone amatteng uh abanban in sekpi khattawh sekzan dikdek hi.\nSanginn ah Phone pua in sangsia te, thunei te theisaklo, puaktheih nadingin ngetna neilo cihte pen matsakpah lianlian uhhi. Tua Phone amatsak tepen tuisung ah diahsak in, tuakhit ciangin satzansak uhhi.\nSanginn tualpi sungah sangnaupang khempeuh ii muhtheihding in satzansak uh a, sangnaupang te’nzong endimdem uhhi.\nLoudspeaker panin khatin thu genkawmkawm in, hih sanginn ah sangnaupang tepen Mobile Phone apuakding kiphallo hi. Puakkhak zenzen lehzong sangsia te kepsakding, phalna lakmasakding ahihi.\nAzenzen in sanginn huangsung ah phalna omlo in Mobile Phone apua akimuhleh kimatsak pahpahding a, amau maitang mahah ki satzanding hi. Hihpen sangnaupang te hoihzawk nadingin akisem ahihi ci’n khatin genkhia hi.\nHihbang in Phone te satzanding pen sangnaupang te ii nulepa te inzong athukim uh hi a, akigensa ahihi. Sangnaupang te’n muhdan atuam hikhading a, ahi zongin nulepa te leh sangsia te ii kikupsa, ki thukimsa ahihi ci’n genbeh hi.\nSocial Media tungah pawlkhat in hihbangin sanginn ah phone akipuate aki satzansak pen diksalo in gensia uhhi. Mobile Phones tepen sanginn ii neihsa hilo a, hihbangin satzansakding thu neilo uhhi ci’n agengenzong pawlkhatmah omveve hi.\nHihbangdan Policy azangpen Yongmao Middle School bek hilo hi. Hebei khuasung aom Middle School khat inzong sanginn huangsung ah Mobile Phone zatding phalvetlo uhhi. Ahi zongin sanginn huangsung ah sangnaupang te’n thukin vaiphamawh aomciang in zattheihding in Payphones thuahsak uhhi.\nTulai khuahun Technology khantohna tawh kizui in Kawlgam ahzong Mobile Phone kineitekpian cileng, Zogam aom sanginn te ah Mobile Phone zatdan bangci bangin Policy akimah tammaw? Sawltak #zomidaily\nPrevious: Malaysia KLIA vanlengtual ah khualzinmi tamlua in ziakai mahmah\nNext: Pakistan gamsung ah Bomb tamveipi puakkham in mi 50 si


url: =Japan gamah Phone panin dailenbuk a awng zontheihna Service ki panding ~ ZD :: ZOMI DAILY\nposted on 8 March 2017 at 10:15 am Lomkholna: Japan, News, Sawltak, World\nJapan gampen hun ahawmthawh phadiak, nasep ahanciam phadiak in akigen gamminthang khat ahihi. Bangzah in hun pamaihsa uhhiam cihleh dailensuak khatin dailenbuk (Restroom) a awng aomhiam ci’n azonkawikawi pen hun pamaihsa uhhi.\nTuabang in ekbuk zonkawikawi akulloding, koimun ah ekbuk a awng, akizanglo bangzah om cih theihcian nading Service pen March khasung in kipan tading uh cin Japan Times pan kiza hi. Japan gamsungah Telecommunications Operrator khat ahi KDDI te’n tua Service pen mawhpuak lading uh a, koimun koiteng ah dailengbuk kizangthei cihpen Smartphone leh Computer panin ettheih ziauziau dingin bawlding uhhi.\nTuabang in ekbuk a awng theihciantheih nadingin ekbuksung ah Sensor koihding uh a, tuapan in Data Transmit khiasak in Real-time in bangzah kizang, bangzah awng cihpen kitheiding cihi.\nToilet koiah a awng om cihbang, ahih keileh asungah aomkhak apualampan ngak cihbang in mite’n hun mawkbeisaklua uh ahih manin, tuabangin hun amawk beinawnloh nadingin hih Service pen akibawl hi ci’n KDDI Spokesman Daisuke Maruo in genkhia hi.\nTuaban ah Toilet khatpen sauvei kizanglua, asungah mikhatpeuh sauvei omlua cihbang ahihleh Facility Administrator te kiangah Notice lutding a, asungah mi khatpeuh Accident in omhiam cih ki kantheiding cilai hi. Pawlkhat dailen laitak in lung amcip in atukkhawng omthei a, tuabangdan Accident aomkhakleh ahunlap in atheihsawm uh ahihi.\nRelated: Leitungbup Ekbuk Kipawlna “World Toilet Organization” ~ ZD\nHih Toilet Service pen amasapen in Office Buildings te ah kithuah masading a, tuakhit ciangin Sport Stadiums, Train Stations, Shopping Malls cihte ah abanban in kithuahding cihi. Mawtaw Parking Lots bangzah awnglai cih Service tawh kibangding a, mipi adingin hunbei phatuam mahmah khading hi. ZD Sawltak #zomidaily\nPrevious: Kipumkhatna (Oneness) ~ Pu Zokhai\nNext: Nupi khat aki buansawm laitak HIV kanei ci’n akhemleh buanthuak nawnlo ~ ZD


url: =Trump in US Defense Department Budget khansaksawm ~ TK Lian :: ZOMI DAILY\nposted on 27 February 2017 at 5:37 pm Lomkholna: News, Thangkhanlian, USA, World\nFeb. 27, 2017: US President Trump in new fiscal year thak ah defense lamsang ah sum tam zatna dingin ngimna nei hi. Tua dingin Environmental Protection Agency leh State Department a sum zat tang ding pawl khat eu khia-in tua sumte pen Defense Department budget dingin zat ding geelna nei hi ci-in Trump’ administration senior officialte tung panin thu kiza hi ci-in zan in New York Times newspaper in suaksak hi.\nTrump in Defense Department budget khan’sak ding geelna a neih hangin hih deparment ah sum tam a kizat beh tuam hangin Social Security progam panin pension khin sa ten phattuamna a ngahte uh (retirement benefits), Medicare leh Medicaid a sum kizangte kilawng kha lo dinga, ahih hangin social spending articles vanzatte tawm kizang tuam kha ding hi kici hi.\nTu kha bulin Trump in American khangthu adingin kidalna (defensive) leh a dona (offensive) lamsang thahat sakna dingin galvan lamsang nakpi in bawl khiatna ngimna “greatest military buildups in American history” kici a geelna na pulak khia khin zo hi.\nUnited States ipen NATO member lak panin galkapte sum zatna lamsang ah tam a zang khia pen hi a, nung kum in a Gross Domestic Product (GDP) uh defense adingin 3.6 percent na zang bei uh hi.\nUS historians ten Trump pen US President tangthu adingin President tom len pen hi ding hi ci-in gen khol uh hi. Source: Sputnik/ Thang Khan Lian\nPrevious: Asinuam numei khat luisung atuahleh thaulua ahih manin tuisung ah tumtheilo ~ ZD\nNext: Philippines ah IS migilo tetawh akizom te’n Germany gammi khat a ngawng tansak ~ ZD\nA ettehhuai Hissho Sushi Boss Philip Maung


url: =Tuni Pasian Kammal (November 7, 2018) :: ZOMI DAILY\nTuni Pasian Kammal (November 7, 2018)\nposted on 7 November 2018 at 10:19 pm UTC+8 Lomkholna: Biakna, Kammal, News\n“Na nuntakna dingin tai un; nunghei kei un la, kuam sungah zong khawl kei un; note hong kangtum kha ding ahih manin…(Piancil 19:17, TDB).\n1) Ka midik in upna tawh a nungta ding hi, a nungkik leh, ka lungsim in tua mi’ hangin lungdamna a nei kei hi (Heb 10:38).\n2) Lot-te innkuan Pasian in a thupiak pen a zi in mang zolo-in, nung hei ahih manin (kangtum in) cikhuam suak hi (Pian 19:26).\n3) Lot-te innkuan Topa in a sawl ciang a taipah saisai zong hilo in, a sawl hamtang hangin (Pian 19:15), lungkaa-in omlai veve a (Pian 19:16), Topa in a khut uh tawh manin khuapua lamah a kaihkhiat liiang ahi hi (Pian 19:15-16).\n4) Sawl hamtang, lungkaakaa laii, bantang kaih, khua pua tun liiang na pi’n a nunghei gaigai manin, kang’tum beklo-in cikhuam a suak liiang ahi hi (Pian 19:26).\n5) Upna tawh a nungta hi kimlai, i nungkin’ i nung hei pen Pasian lungdamlo ci ziau-in, Pasian a lungdam loh ciangin, leitung bup ah tuicin tungsak, Sodom le Gomorrah ah kat leh meikuang guah bangin zusak, Lot zi cikhuam suaksak hi (Pian 19:24).\n6) Ahi zongin, “Eite i hih leh, kisiatna tung dingin a nungkin’ mite’ lak ah i om kei hi. Gupkhiatna a ngah upna a nei mite lakah i om hi” (Heb 10:39).\n7) Note khempeuh in thadahna nei lo-in, upna le thuakna hangin thuciamna a luah ding mite bangin na gamtat zawhna dingun a tawp dongin upkhialhna nei lo-in, lametna tawh na dimna dingun na hahkatna dingun ka deih uh hi (Heb 6:12).\n8)Banghang hiam na cih uh leh, eite in i kipat cil upna bangin a tawp dongin i kip leh, Christ tawh a ngah khawmte i hi ding hi (Heb 13:14).\nPrevious: Tulai Lamka thuthang toh kisai athu chiangjo


url: =Paak kiphah lampi hilo ~ Evan. Suangh Dal :: ZOMI DAILY\nPaak kiphah lampi hilo ~ Evan. Suangh Dal\nposted on 13 March 2022 at 2:30 pm Lomkholna: Biakna, News, SuanghDal\n1. Na galte it in. Amau tungah na hoih sem in. Sum hong leitawi leh pia in. Bangmah hong thuhkik ding lamen ken. Tua hileh na thamanh lian dinga, a lianpen Pasian tate na hi ding hi. Banghang hiam cihleh Pasian pen a lungdam theilo mite le siatna a bawl mite tungah zong thukhual Pa ahi hi.\n2. A tumdang mahmah Jesuh Khrih Pasian ahihna na up keileh kuakua na hi zongin Christian taktak hi lo cihna hiteh.\n3. Hell in a lau, Vantunggam in a deih, Leitung in a lamet et min pen Jesuh Khrih bek ahi hi.\n4. Christian taktak na hihleh Vantung lam zuan-a hih leitung na khualzitna lampi a nuam lampi hi hithiat ngei lo hi, cih phawk in. Midangte mah bangin natna satna, supna baina, dahna thumna, lungkham sin-gimna i tuah leh lamdang sak ding hi lo hi. Pasian in ka mite aw hih leitungah na pianthak zawh uh-a kipan natna satna cihte, zawnna ngauna cihte khat zong na tuak ngei nawn kei ding uh hi, cih bangin hong kamciam lo hi. Ama hong itna lian mahmah ahih manin hih leitung thupha kikamciam ciang ding bek ading neu lua hi.\n✓ Tuhun teh Lungdamnathu pen cihtheihna, lawhcinna (prosperity gospel) ciang bek a suah mite in, tuhun pen nidang Christian te banga thuakthuak hun hi nawn lo, a thupha san hun hi ta, gentheih hamsat tuahtuah hun hi nawn lo, lam hamsa tottot hun hi nawn lo, nop sak ngiat hun, hauh ngiat hun, cihtheih ngiat hun hi ta. Lam nuam tot hun hi ta, ci-in kihilh uh hi. Zuau thei gospel pai Penglam galkap te in hih dan nam hong bulphuh mahmah den ding uh hi. ကားတိုင်လမ်းဟာ ပန်းခင်းလမ်းမဟုတ်ပါ။\nA kibang lel teng tawh a kibang lo Biakna\nMite in “Biakna tampi a om hangh a min bek a kilamdang hi a, a thuhilh uh a kibang vive mah hi lel hi” ci uh hi. Hih ngaihsutna pen maan lo hi. Leitungah biakna pi nih om hi. Christian Biakna ahi lo biakna peuhmah a min bek a kilamdang hi mah-a, a thu hilh uh a kibang vive ahi hi. Tua in, naa hoih sem in. Siatna bawl kei in. Na siat gamtat pen na hoih gamtat in a lek zawh leh hotkhiatna na ngah ding hi, cih bangdan pian vive tek ahi uh hi. Ahi zongin Christian Biakna pen tua ii a langkhat ah om lian hi. Christian Biakna ah hotkhiatna pen hehpihna hang bek tawh hi-in thalawhna tawh hi ngei lo hi. Kuamah in a sepna thamanh tawh diksakna ngah ngei lo hi. A sepna thamanh tawh mawhsakna ngah bek hi. Mi khat midik-a a kiciapteh theihna thu pen Jesuh Khrih ii hong thalawhsak nasepsa upna hang bek tawh ahi hi.\n✓ Christianity is not just a religion. It is faith in the person of Jesus Christ. Christian Biakna pen biakna vai hi loin Jesuh mimal tungah ki-nga upna thu ahi hi.\nLeitungah biakna khempeuh a kibang lel hi loin a kibang lel teng tawh a kibang lo khat om a, tua tawh biakna Nam pi nih a om ahi hi. Tua ahih manin – leitungah a kibang lel teng tawh a kibang lo Biakna khat om-a tua pen Christian Upna ahi hi. Evan. Suangh Dal\nPrevious: Alamdang Pasian’ zia pawlkhat ~ Pu Thangboi\nNext: Ki-et phatkikna pan kipuahphatna ah ~ Kap Za Khai


url: =Ngeina leh Upna (9) ~ Rev. Fr. Damian Dal :: ZOMI DAILY\nposted on 24 August 2015 at 4:45 pm Lomkholna: Article, Biakna, DamianDal\nNgeina leh Upna (9)\nMinam khat ii ngeina khempeuh in Christian upna ahi gupkhiatna thutawh kilawmta thei den lo in, kithupua khin gailo hi. Ngeina leh upna tawh kisai in, eitheih, eimuh, eisinkhak thu pawlkhat anuai ah ihlungngai dinghi.\n(1) Zongeina La te sakna: Zongeina la ahi, lapi, tonla, galaih la leh Zola tuamtuam te sakna in bangkhialh na ommawk hiam? Khialhna om ahih leh, abangkhial a, abanghang khial hiding hiam? Ala aw kaih khial i ci dinghiam? A lamal leh athu khial i ci dinghiam? Hun khatlai in, ei khamtung ah Zongeina lapi te, Zola awi te sakna pen, dawingeina leh dawivai in nakingaihsun hi cileng i khial kei dinghi. Singtawngtat a lasakna in, mawhna lian bangkeek in, dan kipia in, thukihilh hun te na om ngei hi. Tua banga Zola sakna hangin bangmawhna ommawk hiam? Aman taktak thu in, Zolapi sakna, Zola aw kaih leh singtawngtahna hangin, bangmah mawhna a om hilo hi. Ahi zongin, lamal leh lakhiatna pawlkhat te hangin, mawhna omthei hizaw hi cih theihding thupi hi.\n(2) Zopuan Zodial: Nidang hunsangin tuhun ciangin ngeinapuan le ngeina dial ataangzai zaw in kizanghi i ci thei hi. Design tuamtuam tawh ngeina puan ngeina dial te bawlin, zemin, silhnop teennop ding leh a etlawm thei penpen dingin, kipuah toto a, munkhem peuh ah ngeina puan le ngeina dial te i mu hi. Ngeina puan le ngeina dial silhna teenna hangin bangmawhna om ahi hiam? Ompeuhmah lo hi. Ahi zongin ngaihsut huai leh aphawkhuai mahmah thukhat om hi. Ngeina puan le ngeina dial silhna hangin, Christian ki-itna, Christian ki pumkhatna akitamkhap ding adah huai leh, kidopding thu ahihi. Banghanghiam cihleh Christian ki-itna asiasak, akitamsak thu in, mawhna lian ahih man ahihi. Gentehna khat i gen dinghi.\nEi Zomi Catholic thuzui te biakpiakna pawipi te a om ciangin, minamdial le minam puan tawh akizem siampi puan le siampi te ngawngawh (chasubles and stoles) akizatna i muzel dinghi. Tua bang puante zatna hangin, biakpiakna sungah akihel siampi te a kipan, thuzui mimal te lungsim sungah, lungkimlohna, lungnoplohna, kitelkhialhna, ki-etkhialhna te apian dingleh zatlohding ahihi. Ngeina puan ahihman in, hoihlo hi, hoihhi hilo zaw in, Pasian sungah pumkhat nading thu sangin, kilemloh na, kitelkhialhna apiangsak thu om ahihman ahihi. Hihthu tawh kisai in, thuthuk tak leh lungsim tangzai takin ngaihsun in, Pasian thu leh ngeina kikal ah mite akilangneihsak ihsuak khakloh ding nakpi takin thupi hi. Laisiangtho sungah Topa Jesu in,\nTua ahih manin Pasian tungah biakna a pia dingin biakna tau mai-ah na om laitakin na sanggamte khat peuhpeuh na tungah a lungkimlohna thu naphawk leh, Pasian na biakna ding nate, biakna tau mai-ah nusia photin, pai-in na sanggampa tawh va kilem phot inla, tua khit ciangin hong paikikin Pasian biakna pia in (Mt 5:23-24).\nHihthu te in banghong phawksakhiam i cihciangin, ngeina leh mawhna bangci kizop thei a, ngeina leh Christian upna inzong bangci kizophiam cih thunih hong theisak hi. Minamkhat in ama minam ngeina apahtawi nopmanin, Christian thu ummi te sungah kilemlohna, kitapkhapna, kisatkhapna, kitel khialhna apiansak leh, tua thu hangin ngeina le mawhna lian kizom hi. Christian mite icih in “Pasian gam leh ama dikna” (Mt 6:33) amasak tawntungding te i hi a, Christian upna thu sungah, minam khat ii ngeina masak in, tua minam ii ngeina puan, ngeina laam, ngeina dial te amasak dingin Jesu Topa pen hon pa le gumpa a sang i hihet kei hi. Munkhempeuh, vaikhempeuh, hunkhempeuh, nakhempeuh te ah Jesu Topa amasak ding te ihi a, Jesu Topa minsuangin nakhempeuh asem abawlding te (Col 3:17) ihi zaw hi. Topa in mimal thupha lampi ah hong mapi den ta hen, Amen.\nPrevious: Kiluleek ~ Hang Khan Lian\nNext: Cimphawng kipuah kawm (3)\nKim Jong Nam ii luanghawm GHKL zato pan kiguksawm ~ ZD\n2008 Upadi pen Article 109B tungtawn in NLD in laihnuam leh laihtheih hi\nFacebook Page ah “Reply Option to Comments” ki ngahta\nMalaysia gamsung aom “illegal immigrant” te naseptheih nading E-card kipiading ~ ZD


url: =Mimal muibutna aading tawhtang ahi P/PC kikhaikimna :: ZOMI DAILY\nposted on 11 January 2018 at 8:39 am Lomkholna: Article, Khanno\nMimal muibutna aading tawhtang ahi P/PC kikhaikimna (P/PC balance for personel effectiveness)\nMihing khat ih hih na tawh ihsepna pepeuh ah muibut ding pen kisam mahmah hi. Tua bangin muibut theih na dingin a kiselcip thusim khat om a, tua in P/PC kikhaikimna ahi hi.\nP/PC kikhaikimna ih cih ciangin ih deih a gah (Production) leh a gah piansak theihna (Production capability) kikhaikimna cihna ahi hi.\nIh nuntakna ah sepkhiatna bekbek tawh hikhin lo a, sep khiat zawhnading tha om ding kisam a, tha om nading gilvah ding kisam hi. Hipen leitung thugui paipi (natural law) khat ahi hi. Natural law/principle icih te pen deidan neilo mizawng mihau leitung a om nate tungah akibang in a piang a kikhel pakpaklo thu nam khat ahi hi.\nHih tawh kisai sanglaibu sungah akisin ahi Aesop’s tangthu khat ih sut nuam hi.\n“Lokhopa leh khamtui a tui vatawt”\nNikhat lokhopa in a vatawt pi khamtui atui lam hong thei hi. Lamdang salua in a nuam mahmah hi. Vatawt pi in nisim in khamtui tang khatta tui hi. Lokhopa in Tua khamtui nisim in la in khuasung ah zuak zel a, hong hau semsem hi.\nNikhat Lokhopa in hih vatawtpi sungah khamtui tampi tak om kha ngel ding ahihteh, a gilpi kheikham in lakhia leng khamtui nikhat tangkhat ka ngak sang hoih zaw ding hi ci in a vatawtpi man in a gilpi hong kheikham hi. A gilpi sungah khamtui tangkhat zong a omloh lam a muh ciangin lokhopa dah in a vuulcip hi.\nHi tangthu pen “Huaiham loh nading hong gen khat hi ci’n kisang hi. Ahi zongin a hong piak thuthuk pi khat na om lailai hi. Tua in P/PC balance thu ahi hi. Vatawtpi khamtui a tui theih nading in a nuntak ding bek thamloh a gilvah a acidam ding kisam hi. Khamtui pen “Agah” (Production) hi a, vatawtpi pen a gah piangsak (production capability) ahi hi.\nMikhat tung panin na hoih tampi ih lam en hi. Ahi zongin tua mipa panpih ding pen ki thupi sim lo thei hi. A khamtui kideih in, vatawtpi kimanggilh thei hi.\nCycle hat mahmah, to mahmah ding ki deih hi. Ahi zongin tua cycel a hat, a hoih nading engine oil, datsi cihte akipan sit a vel zel ding kisam hi.\nIh tate laipil ding kideih a, laisinna (laikung laidal, hun, sum lepaai) ding ciangin hamsa kisa thei zel hi.\nIh tate pilna ding deihsak lua in laikung laidal sum akipan akisam omsak lo in ih hanciam pih thei hi. Ahi zongin ih tate pilna ding tua pilna thupitna theihsakna ding ahkl pilna lampi lahna ding kimanggilh thei zel hi.\nNasep ih hanciam mahmah hi. Anne manlo, khawl manlo in ih om thei hi. Nasep hanciamna hangin mite pahtak kisuak in khasum tampi kingah hi. Ahi zongin anne manlo in ih omom na hangin ih pumpi zawngkhalna kingah hi. Hun awng neih loh na hangin innkuanpih, lawmlegual tawh ki gamlatna piangsak thei hi. Tua in bangzahta in ih gualzo zongin hunsau ah pumpi, lungsim gimna na suak thei hi.\nEi ii septheih pen vatawtpi nisim a tui (production) theih nading in vatawtpi (Production capability) acidamna ding, a gilvah nading, nop asak nading kisam hi.\nGialvah nading, nopsak nading bek ih thupit sak leh mi thadah kici zel hi. Bangmah gualzawhna omlo hi. Gahkhiatna bek ih thupi sak leh hunsawt ah kisih lawh thei zel hi.\nCycle engine oil khasim laih in datsi ih thun den phial a ih zat kei leh amawkna pi suak hi. Cycle zat cih tak zangin engine oil khek ngeilo, datsi thun ding kin mello, dawm mello in utbangin ih zat gawp leh a sawtlo in tua cycle kisia baih ding ahi hi.\nSinggah nading in akung tuibuah kisam in van zel kisam hi. Tuibuah bekbek lah hisamlo a, a gah hun dng bek ngak teta tawh lah bangmah piang theilo hi.\nMihing nuntakna ah zong nasep hoih tampi sepkhiat ding ih utciat hi. Tua nasep sepzawh nading kikhualna kisam zel hi. Nasepna bekbek lah hikhinlo a, kikhualna bekbek lah hikhin lo hi. Relationship khat zong hibang dan mah ahi hi.\nTua hi amuibun mi ihih thei nading in P/PC hi geel pen akikhaikim detding ih nuntakna ah thupi mahmah hi.\n(Hi thu pen thuthuk lrh thu laigil khat ahih manin ih ka lai-at tawh zong kitel khin zolo thei ding hi. Kei theih teel naciang tswpna tawh ka gelh ahi hi. A teelnuam zawlai ten mimaljn ih kikum thei aa, anuai dapphah laibu pan zong kikanbeh thei hi)\nLaibu dapphah – Steven R Covey, The 7habits of highly effective people.\nPrevious: Myanmar, Kayin State ah Electric meikhau panin datlaih sakkha in mi 5 takin sihlawh\nNext: Malaysia gamsung ah 2017 kumsung gamdangmi 47,092 kiman


url: =Khuadopawi tawh kisai kalung himawhna\nZomi te pawi lakpan pawilian penpen khat ahi KHUADOPAWIPI tusawngteng amunmun tekpan amuntawh kizui in ih hunngahzia tawh kituakin Khuadopawipi ahithei bangin kibawl tek a ahi zongin\n1. A ni kibang lo hi\n2. Mun khat leh mun khat khua khat leh khua khat ih zatdan kibang lo hi\n3. A thu kibang napi'n ih teldan kibanglo hi\nHih atunga thulu kong guan nadungzui in keimimal ngaihsutna ah hoih kasak ongpulak nuam ing. A hitheih zah in ani kibangsak tekin tua teh ko khuazatdan kei zatdan cih te pawl hikeizaw hen la Zomi bup ih telzia leh ih zatdan akibatkim zawh nadingin Zomi kipawna ahi GZA leh kipawlna tuamtuam pan makai te kikum khawm in akibang akineh penpen dingin laibu neu khat in gelh khia in tua siksan den thei leng cih kalung gulhna sawt mahmah ta hhi.\nZo ngeina alimzat deuh khua sunga ataltak zawdeuh te bang dongthei in lawkivailua te akisamlo teng paikhia in tulai khuahun tawh kituak leh khangthakte ading ahoih theipenpen in gawm tuah thei hileng cih hoih kasa hi.\nEi leh ei bel kitelsiam sam napi hangin minam dang ten ong dot uhteh adiakdiakin tuhun ciang Kawlkumpi ten zong minam te ngeina cihte ong thukimpihmahmah ta uh a eilam pan zong athu eitheihna bek hilo in minamdangte ong telpih theih dingin bang cihsep/zat leng hoih pen ding cihte thupi ka sa hi.Tukal sungin zong Myanmar News te ah ongsuaksak uh teh lungkim huai kasa mahmah hi.\nThu khat leuleu pan ih minam puan zatdan tawh kisai modle kidemna cih simlouh ni thupi zawdeuh te ah pasal ten ih minam puan kibangsak in numei ten zong ahithei zah in( agial leh akhui dan ) kibangsak thei hileng tua ihzatdan/ ih khuidan ziazua tesang a etlawm zaw diam cih zong ngaihsut huai kasa hi.\nZomi te mailam kalsuanzia ding lunghihmawhna tawh,\nH- Vum Za Nang\ntawmvei Dallas ( 918 ) 235-7234


url: =Canada, Mississauga City sung aom ansai khatah Bomb puakkham in mi 15 liam :: ZOMI DAILY\nposted on 25 May 2018 at 5:28 pm Lomkholna: Canada, News, Sawltak, World\nCanada gamsung aom ansai “Restaurant” khatah pasal 2 in Bomb sukham uh ahih manin, mi 15 liam cih Reuters pan kiza hi. Thursday ni in Mississauga City sung aom Restaurant khatah thupiang hi a, Bomb asukkhap khit uh ciangin tua mi 2 tepen aphual panin taikhia vingveng uhhi ci’n Canadian Local Police te’nzong genkhia uhhi.\nBomb apuakkhapna Restaurant pen Bombay Bhel akici Indian Cuisine, kala an akizuakna ansai khat ahihi. Thursday zanlam 10:30pm hunpawl in Bombay Bhel ansai sungah Bomb aki sukham hi a, mi 15 liamsak ahih manin, Hospital ah kipuakpah uhhi.\nTua aliamte lakah mi 3 pen nakliam phadiak in, Critical Condition tawh kikem uh cih Peel Regional Paramedic Service te’n genkhia uhhi.\nPasal 2 in apuakkhamthei “Explosive Device” te asukkhapkhit uhciangin Restaurant sungpanin taikhia vingveng uh a, ami kitheician manlo hi. Tuciangciang hih Bomb kisukham pen ko ii mawhpuak hi ci’n Responsibility apulak kuamah omnailo a, banghangin hihbangin Indian Restaurant sungah Bomb kisukham sesehiam cihzong kitheician nail hi.\nPeel Police te genkhiatna ah tua Bomb asukham pasal 2 tepen kum 20 gualpawl hidingin ummawh uh cihi. Tua Bomb puakkhapna hangin Mississauga City sung lamzikpi pawlkhat ki khakcippah in, Emergency Response Team te leh thautawi Armed Tactical Officers honkhatzong aphual ah delhpah ngeingai uhhi.\nNungdiak abeisa khakhat hunlai inzong Canada gamsung aom Toronto City sungah Ryder Rental Van khattawh pasal khatin mipi nawksakgawp in, mi 10 in sihlawh uh a, adangzong mi 15 bangin liamlawh uhhi.\nMore: Canada ah pasal khatin temta tawh amuhpeuh dawtgawp in mi 5 liam\nMississauga City pen Canada gamsung ah khuapi alianpen 6 na (Canada’s sixth-largest city) hi a, mimal Population zong 700,000 bang apha ahihi. Canada ii khuapi ahi Toronto City panin nitumna lamsang aom Lake Ontario aom khuapikhat hi a, Toronto panin tai 20 Miles (32 km) bek kigamla hi. Bombay Bhel kici Indian Restaurant pen Mississauga City sung aom Restaurant Chain minthangkhat ahihi. Sawltak #zomidaily\nPrevious: Thukhen siampa Sia Pum Nang ~ Lengtong Pauno\nNext: USA, Indiana aom sanginn khatah thau kikapna piang, mi 2 liam


url: =Germany gamsung ah meileng 2 kiphukha, mi 47 liam :: ZOMI DAILY\nposted on 6 December 2017 at 10:07 am Lomkholna: Germany, News, Sawltak, World\nWestern Germany, Duesseldorf City geinai ah zanni Tuesday (Dec 5) ni in Passenger Train meileng khatin vanpuakna Freight Train meilengkhat phukha ahih manin mi 47 bangin liamlawh uh cih AFP pan kiza hi. Hih tuahsiatna Accident hangin ahonkhiading in Rescue Operation te buaimahmah uhhi.\nAliam khualzinmi Passengers te lakah mi 3 pen nakliam phadiak in, adangte ahihleh sihlawhliang nadingin aliamgawplua omlo hi ci’n Meerbusch Fire Department pan thunei te’n Twitter tungtawn in genkhia uhhi.\nHih khualzinmi te tuanna meileng tungah Passenger akigawm in mi 155 atuangkhawm uh ahihi. Germany gamsung mi tampi kihencip in ateenna “most populous state” ahi North Rhine-Westphalia, Meerbusch-Osterath Station geinai ah Tuesday nitaklam 7:30 pm (1830 GMT) hunpawl in atuahsia ahihi. Tuahsiatna ahang taktakpen aki kansan laitak hi a, thunei te’n bangmah genkhiatna neinailo uhhi.\nFire Department te genna ah hih tuahsiatna hangin aliamte pen Rescue Services te’n avek un honkhiakhin uh a, aliam Passenger tepen damdam in zato ah puakkhiakhin uhhi ci’n genkhia uhhi.\nGermany’s state-owned rail operator Deutsche Bahn panin Spokeswoman khatin agenkhiatna ah amau meileng ahi DB Cargo Train pen akhawl laitak hi a, Britain’s National Express kici meileng in anawkkha ahihi ci’n genkhia hi.\nRescue Workers te’n aliam khempeuh nitaklam 9:15 pm (2015 GMT) hunin honkhiathei uh cihi. Fire Department te’n akhahkhiat Photo sungah meileng Carriage amasa pen aki phutkhakna hangin siangawhpian a, ahi zongin anunglam aom adang Carriage te siatna omlo hi.\nAki phukha meileng nihte pen atuk omlo in, anih in meileng lampi tungah akitungsa “standing upright” in omtuak cihi.\nNational Express Driver papen ameileng hawlna buksung ah awkcipdek a, ahi zongin Firefighters te’n honkhiapah uhhi ci’n Federal Police te’n genkhia hi. Liamna bangmah omlo in, ahi zongin patau lauthawnggawp cihi.\nMore: Kuala Lumpur khuasung ah “KTMB Cargo Train” vanpuakna meileng khat tuahsia\nAbeisa May khasung inzong Eastern Germany ah Regional Train khat meileng lampitung panin pialkhia in, mi 7 liam uhhi. Germany gamsung ah meileng tuahsiatna ahuaisia penpen ahihleh 1998 kumin thupiang ahihi. Tuakum in Lower Saxony, Eschede ah High Speed Train khat meileng lampi panin pialkhia in, mi 101 takin sihlawh a, Germany gamsung ah “deadliest train accident” in ki ciamteh hi. Sawltak #zomidaily\nPrevious: Zomi Media and Writers Association (ZoMWA) thu kikupna & makaithak te\nNext: Singapore pan Malaysia azuan Bus khatleh Lorry kiphukha, mi 14 liam\nDollar Million khat val aki khaizeizai McGuire’s Irish Pub\nCNF leh Zomi te hong thahna vai 2002


url: =Zomi leh Makai ~ Cin Khaw Mung :: ZOMI DAILY\nposted on 19 September 2019 at 7:15 pm Lomkholna: Article, Leadership\nThupatna :: Mikhatin makai sem ih cih ciangin mawk sep theilo a, a sep nang mun (position) kitangsam hi. Panmun neilopi in lah makai ki sem theilo a, panmun nei a makai khempeuh lah a lawhcing hi khin tuanlo zel hi. Zomite’n hih panmun thupi ih sa mahmah hi. Panmun nei khat pen na khempeuh hih theihna power, authority nei ki sa kha in, tutphah tungah tu in, tua a panmun pen tutphah tung pan a len mite hi hang ci in ka ngaihsun hi.\nTutphah tung bek a tutna pen makai hoih leh makai lawhcing hi lo a, Makai hoih ih cih pen leilak ah zong tut theih kul ahihi. John C. Maxwell in “panmun pen makaihna ah a niam pen dinmun” hi na ci hi. Makai suah theih nading in panmun kisam a, tua panmun pen thu neih nang hilo in, nasep theih nang hun hoih ngahna mun hi zaw hi. Tua thei in ih tel nak leh ih makaih sepna khat peuhpeuh ah lawhcing ding hi hang.\nMakai hoih suah theih nading\nZomi leh makai cih thu ih ngaihsut ciangin, a ngaihsut tak mahmah thu ahihi. Bang hang hiam cih leh Zomite pen nungzui hoih, nungzui gina leh nungzui kician hi na pi’n makai hoih, makai gina a ki tangsam minamte ih hihi. Makai cih pen nungzui neilopi lah makai ki ci theilo a, nungzui nei khempeuh lah makai gina hi khin tuanlo leuleu zel hi. Makai hoih i cih in thu neihna hilo in, sepkhiatna tawh makaihna ahihi. Makai hoih leh makai lawhcing ih cih te pen gelkholhna kician nei a lam man tawh a mite a makaih siam mite ahi uhhi.\nZomite makai cih min a deih leh makai a ut mite hi hang ci in ka ngaihsun hi. Thu khat peuhpeuh thei in-thei takei leng, tel in-tel takei leng, siam in-siam takei leng makai dingin hong ki seh nak leh niallo in a mangpah thei te ih hihi. A makai thei ding leh a makaih siam ding hi leng bel phamawk kei ven. Makai ih ut zah in lah makai hihna dinmun taktak a la zo kitawm mahmah hi. Tua ahih manin, ih hanciam zah in ki gualzo zolo leh ki muibun thei taktak lo hi. Zomiten ih lelh mahmah khat pen Makaih cih min ahihi. Tua ahih man in Makai hoih i hih theih nading in thu tampi tak lak pan a nuai a teng en suk ni.\nNungzui kician hih masak kul\nGreek Philosopher Aristotle in, “Nung zui hoih ahi theilo te Makai hoih hi theilo hi” ci hi. Nungzui kician, nungzui gina ahi ngeilo makai tamlua ihih manin, makaih zia kitel kimlo ahih manin ih makaih na mun ah ki muibun zolo hi. Makai na ut leh nungzui hi masa phot in la, tua ban ah sin in tua khit ciangin makai sep pat ding ahihi. Tua hi leh muibun in mi tampi tak te ading makai hoih na suak ding hi.\nGelkholhna, Lam lahna kician neih kul\nGelkholhna kician tawh makai theilo ihih manin makai i sep hang khantoh nang i sep tawm mahmah hi. Lian Muan Kim in a lai gelh na ah, lai-at siam Katherine Anne Porter in, mipi 50% in koi lam zuan a pai cih theilo uh a, 40% in a pai nang mun uh a khensat theihloh laitak in 10% bek in koilai ah pai ding cih a thei uh hi, ci-in gelh hi.” Tua hi a, mi tampi takin tupna leh gelkholhna kician a mailam ading uh nei khol theilo ahih man un, a kalsuan dan ding uh lam man a lak thei ding makai kician kitangsam uh ahihi.\nTua ahih manin, makai khat in mipite tha zawh ding hilo in, ih thu zawh theih ding kitangsam hi. Tua bang hih theih nading in, gelkholhna kician tawh lam maan lah theih ding ngaihsut huai mahmah hi. Ih gel dan zong hoih, ih lam lah dah zong hoih mahmah na pi’n a ki sam khat in bang hiam cih leh ei mahmah in ih patkhiat ding ahihi.\nSepkhiatna tawm ahih manin kilawhcing zo taktak lo hi. Makai ih hih leh sep masak ding sangin sawl ding lam a ut masa zaw mite ih hihi. Makai hoih ih cih te pen sawl lam sangin ah, sepkhiatlam a hau te lawhcing zaw uhhi. Ih gensa mah bangin, tutpha tung a tutna bek pen makai kician hilo hi. Makai sepna ah tut hun om a, sepkhiat hun om hi. Na sepkhiat hun sangin, tutphah tungah na tut hun atam zawk leh na makaih sepna ah lawhcinna taktak ngah zolo ding hi teh. Makai khat na hih leh mipite khualin, nang mahmah in mipite etteh dingin mapang in, na sepkhiat masak ding kitangsam mahmah hi. Mipite in makaite hong encik mahmah uhhi.\nZomite sungah bang hang kithutuak lohna, kikhenna tam hiam cih leh, makai te ki thu tuaklo ahih man ahihi. Tua hang mah in zong i minam sungah khantohna omlo in, ki langbawlna khang hi. Pawlpi khat le khat ahi zongin, kipawlna khat le khat ahi zongin, kipawl theih ding sangin ki-elbawlin, na sepna ah a ki dembawl te ih hih man in khantohna tawm pah hi.\nTua ahih man in makai te ki thu hualin, ki thutuakin mapang khawm thei leng i minam sungah ki itna, ki pumkhatna leh khantohna bukim om pan ding hi. I minam sung a khantoh theihlohna pen makai ten deihsakna neilo ahih manin ki picing theilo, ki khangto theilo hi. Makai te in lainatna leh veina lungsim tawh mipi te makai lo in, angsung khualna bek tawh mipite makaih ahih man in khantohna tawm hi. Tua ahih manin makai lawhcing i suah nading in kithuneihsakna lamsang khiamin, sepkhiatna, huhna leh panpihna lam tawh mapang in, i mipite lam alak thei kim dingin Topa’n Zomi Makaite thupha hong pia kim ta hen! “Makaihna i cih in thuneihna hilo in sepkhiatna ahihi” Cin Khaw Mung (PhD cand.) September 12, 2019 (Thursday)\nPrevious: Omsan hithiat ~ T. Sawm Lian\nNext: Zomi ading mapanna tomkim ~ Sia Do Khup\nIS dingin upmawh te’n ICRC te nasem Afghan mi 6 kiim that ~ TK Lian


url: =Ka khitui tawh kagelh laimal ~ Deih Tung :: ZOMI DAILY\nposted on 19 May 2016 at 8:30 pm UTC+9:30 Lomkholna: Article, Deihtung\nKa lupna tungpan in ka thawh khiat ma in ka phaitom te ki ho kaza hi. Ka phaitom te inn vuah nupi khat ahawh hi a, tu nitak ka anhuan ding bekbek uh om lai, zingciang a ding annek ding nei nawnkei ung dah lua ing ci a, a ki ho nupi nih aw ka za hi. Ka lungsim ah tua nupi te kammal in hong sukha lua a hih manin ka lungnuam kei hi. Tu nitak annek ding bek omlai in zingciang a ding ka annek ding uh omnawn lo hi cih mawkpen ka ngaihsut ciang kakha siat suak lua inka khitui a luang hi. Tua hun lai tak in anlak hun lah hi lo, guahzong zu nai lo in ankung te khuk tan tan pha pan hi.\nTua ankung te hong khangto in a ki nek theih nading pen kha 5 bang in samlai ding hi. Guah tui pai baih in be tuamtuam a gaubaih leh kha 3 sung in bel begau ta ding a, be ki ne thei ta ding hi. Kha 5 sung bang annek ding pen koi ah zong mawk ding uh a hihiam? Tua nupi nu te inn kuan pen innkuan 5 bang pha uh hi. A tate neu lai in a pa uh lah dam lo gun a hih man in kumsim in an a taw den inn kuan khat a hi uh hi. Ko lah bang mah huh zo lo in, a mau aw te ka zak ciang lah ka khasiat tha a suak hi.\nKa nu kiang ah nu aw ih innvengte in annek ding nei nawn lo uh a hih teh bang cih sakding ih hiam ci in kanu ka dong sim hi. Ka nu in nang koi ci theih na hia? Kua te maw? Hong ci in a mite ka gen hi. Ka nu kiang ah nu aw en an nek khat in an haibang zah huan ih hiam ka cih leh ka nu in ankhing khawng ih deih ciang bel antang hai 6 ih huan zelzel hi ven bangci in maw bawi… hong ci hi. Ke’n zong ka nu kiang ah nu aw… ih antang huanding zah lang bek huan ni in ih innveng te hawm ni. Enzong buh ciim in huan in a mau zong buh ciim in huan le uh nung ta zo ding hi ka cih leh ka nu in ka lung sim a theih teh lamdang sa lua in na lungsim langdang ei ka ta, nangbang lung sim a nei ding mitam pi ki sam hi.\nMailam ah hih lung sim kem cing in la na paina peuh peuh ah tua lungtang tawh nung ta inhong ci thuah lai hi. Tua ni pan in ka innveng te uh antang ka hawm zelzel uh a, ko zong puksi lo, a mauzong puk si lo inka om to to uh hi. A hi zong in ka annek uh tha in lutlo lua ahih man in ka gawng thei mahmah uh hi. (Keibang nidang a ka lawm te, hong mu ngei te in tu in hong muh uh teh hong thei nawn lo phial uh hi. Bang hang hiam cih lehTopa inthupha hong pia inka annek khop ding a kicing in hong pia hi.)\nKhuakhal hun sung hong kheng piang ta in guahtui hong pai ta hi. Guah zulak ah sangnau pang te lukhu nei lo a om, khedap nei lo sang nau pang ka inn veng vuah om a hih man in ka lung a nuam het kei hi. Ke’n lah sum nei lo in bang mah ka lei sak zo kei hi. Khat vei ka inn vuah zinkhat ka nei uh a, tua ka zinpa uh pen zanggam pan in Mizo gam ah sum thalawh a pai khat a hihi. Mizo gam ah guahtam lua in sum kitha lawh thei lo a hih manin a pute in deih nawn lo inhong ciah sak khat uh a hih man in lamsap ding sum nei lo hi. Khuatateng ah zingtung kawi kawi in a khua uh a zuan a, a ciah ding a hihi.\nKokhua hong tun teh ka inn uh hong tung a hih manin ka hih theih zah un zinka do uh hi. Kazin pa uh pen hong pai na in a puanteng,a van teng khem peuh kawttum a hih man in apuan silh tawm ding om lo a, ka puan neih sun sun a mah tawh a ki tuak ding te ka silh sak uh a, ka teeng sak uh hi. Ka khua hausa te un lengla te zin tun man ding(ehsazian) ci in sum hong dong uh a, ka zin pa un a sum teng hong simsim leh sawm nga zong cing zo lo hi. Khua Hausa te in mimal khat ciang hih khua ah hong taam peuh mah 50 ta ka lak uh hi. Tua 50 na neih kei leh hih khua sung ah ki tam thei lo hi ci uh a hih man inka zin pa uh dah mah mah hi.\nBangbang hi leh hong thum ing, gun ka tun in ka gil kial lua in khauhsuai kuang khat ka nek man a ka sum a cing nawn lo hi. Khauhsuai ne lo in hong pai zo suak hi leng sum 50 valnei mah ding hi veng, hong thum ing. Tu zanhong giak sak ta peuh un ci in thum hi. Sum a neih loh tak teh hehpih huai salua ka hih man in ka nukiang ah a tawhtang ngen in ka singkuang sung uh ka va en a kasum bawm sungpan un sum 50 la in hausa te kiang ah ka pia hi. Kozong sum anei het lo pi hi in a hi zong in ka lengla pa sang un hau zaw ding in ka ki umveve hi. Banghang hiam cihleh ka sum bawm sung vuah sum 100 cian lai hi.\nNitak an nek hun teh ka zinpa uh tawh an ka ne khawm uh a, ka zinpa uh kasap uh leh kei no tawh an ne khawm ding inki lawm keng, no innkuan in ne un ci inhong ut lo hi. Ka nu in tuabang hi lo hi, na inndan in ngaih sun in la an hongne in a cih teh an hongne hi. Ka nu in a kuangsung ah a thuk zahzah bek ne in, mehkhawng ih suah kei nakleh a ma thu in suak ngam lo hi. Tua dan a, aom lam ka nu in a theih teh meh tam pi pi in thuk a, tam pi tak ne in a gil vah hi. An kanek khit uh ciang a mapuan teng ka meisak vuah ka khai uh a,a gambaih thei theiding in ka hih keu sak uh hi.\nNitak lup hun hong tunciang ka nu in ka zin pa uh lupna ding bawlsak a, tua lai ah ka zin pa uh lum sak hi. Ka zin pa uh a lup khit zawh nai 1 khit khawng tehka nu in a khaansung ah va pai in a va et leh lupna tung a, delhphah tungah na lum lo in, a nuai a bang mah silhlo in na lum hi. Ka nu in a muh teh hey…banghang hih lupna ah lum lo na hia? Hih lupna pennang lupna ding a kong bawlsak ai ve, hiah lumto in acih teh kazin pa un aw, lungdam lua ei nong bawl nate lamdam sa lua ing. Ke’n hih lupna pen no lupna ding sa in a lum ngam lo…. a cih kawm in lupna tung ah lum to a, ka nu in puanza hoih tak in thuap hi.\nZingsang khua vak tak in ka zinpa uh a pai kei leh a pai na ding khua pen gamla a hih man in zekai in tunghak leh khua mui ding aiciang cih na tawh zingsang pai khiat sak baih ding in ka nu in ngaih sun a hih manin ka nuzingtho baihin buhsih huan sak a, an ne sak in a sun an ding zong ankan thohsak lai hi. A pai ding tak teh tuipuan 3 ka neih lak vuah khat ka pia uh a, lampi ah sum a ki sapkhak leh cih natawh ka nu in sum 50 piak beh hi. Ka puan a silh sateng pen ka nu in silhsak suak lel in nang a ding a thak ih lei zawh ciang hong lei sak ning hong ci a hih manin ka puan a silhsa teng silhsuak in ci in kapia uh a,ka inn pan un nuam tak in apai khia hi.\nGuahtui hong kang in phalbi hong tung leu leu in khuanak dam khia lua mah mah hi. Kozong khua dam kasak man un ka inn vuah neih sun sun puanteng silh, puanza neih teng thuap in ka om hang khua dam kasa lai veve hi. Nikhat ka innveng te kiang vuahka hawh leh a nu un a puanza uh phim tawh khui khui a, ka et et leh a puan za uh pen a mel tak tak bang hiam ki theinawn lo hi. Thuapthuap uh a hihman in a thak lai a, a meel pen bang meel hiam ki thei nawn lo hi. Tu in a hih leh meel 10 val ta hi.\nA innsung vuah ka lut leh a innkuan vua a silh uh tua puanza khat bek a hih lam ka thei hi. Adelhphah uh a lum ding hiam ci in ka et sim leh delh phah puan nei lo uh a, singpeek tung bekah a lum uh hi. Hih innkuan te lupna leh a puan za te uh ka muh teh ka khasia in hehpih huai ka sa hi. Ka inn vuah ka ciah khit teh ngaih sunsun inko puanza khat hoh kipia ding hiam aw…ka cih cih hang in ka pa in gim pi tawl pi tak in mizo gam ah a sumtha lawhsa tawh a ki lei puanza a hih man in kuamah ka pia ngam kei hi. Azenzen in tua hunlai in sum a zong thei khat hi leng ka puanza neih lai khat uh ka pia ding hi.\nPuanza lah pia zo lo ka hih manin ka lung sim a nuamkei hi. Nitak ka lup ding ciang in ka delhphah teng lakhia in, puanza dalnih ka thuap pen dalkhat la khia in dalkhat bek ka silh hi. Lukhamzong lakhia in lukham nei lo, delhphah nei lo, puanza dal khat bek tawh ka lum hi. Hih zan in khuadam sa lua in ihmutheilo ka hih man in puanzanei lo, khuadam thuak te nuntak dan ding nakpi tak in ka ngaih sun thei a, ka pil na a khang tuam tawh ki bang ka ki sa hi.\nKa lovuah nupi khat hong kuan a, ka nu in banghang a, ko lah thahong cial lo, sumtha lawh lahlazo lo ung a, bang hang a kalo vuah hong kuan na hia ci in ka nu in dong hi. Tua nupi nu in CiinMaan a hi hi. Hi nupi nu pen ka pa neu te khat tawh zawlta nei in ka pa neu in lah kiten pih nuam lo a hih manin a ta tawh bi inn, gamsai tawh ki um buukneu khat ah a teng uh a hihi. Tua nupi nu in ka nu kiang a, U aw, ka nau Cin Thang(ka pa neu tawh a neih tapa) in kawlkai duh lua in kong mawk nget ding lah ki suang kaicia na lo vuah hong kuan in hong tha lawh hi ing. A cih teh ka nu in mawk mawk aw…. nitha tawh tha lawh ding sen in ka kawlkai uh zong hoih beek kei in na ut hun hun in ka huan vuah kawlkai hong to in ci hi.\nTua ni nitak pan ki pan in tua nupi nu in ka huan vuah kawlkai hong to zelzel hi. Annek ding a neih loh uh ciang in ka huan vuah kawlkai hong to zel uh a, kawlkai a ne uh a hi hi. Tua danteng tawh hih nuta te pen hong nungta to to uh a, a hi zong in annek lim lo lua uh a hih man in a ci uh hong dam lo hi. A nu lokuan a, a nungah seng in singtam pi pua hi. A ang ah CinThang pua kawm in lo kuan, vai ciah cih danin a om gut lam uhka mit kha in ka mumu lai hi. Tua a om na buuk no zong ka pa in bang bang hi leh na pa neu un lahki teen pih nuam lo mawk a, ki teeng ta kei le uh eima si, eimasa mah uh a hih teh Buukno khat lam sak ni ci in a lamsak a hihi.\nHihte nuta annek lim loh luat man in hong dam loh uh tak teh ka nu lehka pa ki kum uh a, hih te nuta ih inn ah sam in khoi dam ni ki ci uh a hih manin ka inn vuah ka sam uh a, zatui siavuan te ka bawlsak uh hi. Nikhat dammawh veh te khat in Apple tui hong puak a hih man in a nuta un tua apple tui dawn uh hi. Banghang hiam cih leh a mau nuta in lah duh lua uh a hih manin a ki pia a hihi. Ka nu in apple tui dawn le uh hoih lo ding cih lam thei hi ta se mah leh duh lua mah mah uh a hih man un a khasiat khak ding uh ut lo hi.\nApple tui a dawn khit phet un anu in khua phawk nawn lo a, a om dan hong maan nawn lo hi. Siavuan pa in zatui a sut sawm leh zatui lut thei nawn lo a, bang mah ki cih thei nawn lo hi. Sihding a ngak a hih hang in a taneu a ngaih sut teh sizo mahmah lo hi ding hi ven …ka nu in zong a lungnop na ding ci in thu vai khak hi. Maan no aw hih na ta tawh ki sai in lunghiang kei in…ke’n ka sung a piang bang in na kem ning, lung pha mawh lo tak in pai in. Ka ta bang in kemding ka hih man in lung phat mawh na ding in bang mah nei het kei in aw…a cih khit teh anu in hong sih san hi.\nCin Thang zong a nusih khitteh ka nu in annek tui dawn dan, moh,suaklu, a tuamtuam lei sak in nesak zelzel hi. Cin Thang pen a nu in bangmah leisak zongei lo a hih manin moh cih khawngnek theih ding in zong tuat lo hi. Suaklu khawng muamsak leng duh lo lai hi. Banghang hiam cih leh a nutawh a om lai in bang mah ne zo lo lua uh a hih man in nektheih a hih lamna ngawn a thei lo khat uh a hi tazen uh hi. Hih Cin Thang pen hong khang to to in sang hong kah to to thei in hong ci dam to hi. A hi zongin Tan 10 lai avuan khit teh ka nu te kiang ah keizong khual zin nuam ing, ka lawm te hong zui sak un a cih na tawh ki zui in mizo gam ah va zin a,ngetphia a khauh pai mahmah te khat na ngah kha a hih man in ki bawl dam zo lo in a it mah mah a sanggam kei leh ka inn kuan unhong nusia hi. Hih lai ka gelh lai takna ngawn in ka khasia in kakhitui ka nulnul lai hi.\nKa pu in a teeknung in tanu khat nei a, it mah mah hi. A tadang te sang in itzaw phail hi leh ki lawmka sa hi. Ka pu tanu pen Cingno a hihi. Cingno pen Kum khat val hong phak khit teh nikhat khitnikhat hong dam lo semsem in om hi. A nu in siavuan te kiang ah valak zelzel a, a ciah kawm inka inn vuah hong bang zelzel uh hi. A nu in anung ah a puak kawm in, Cingno aw…dam maw..cileng maitai mah mah sa in a khut hongpei san in nuih maimah mah hi. Cidam lo a hih hang in cinghmah mah a, kizen mah mah hi. Nikhat ka nu tawh lo ka kuan uh a, nu aw…nitak vaiciah ciang Cingno a ding ihngasa khawi te khat matsak ni in puak ni ka ci hi. Ka nu in na matzawh leh khat man in la puak leng ai ve ci in vaiciah kuan ciang tuidum sungah ka tuak suk a, ngasa a lian sim sim khat ka man hi.\nInntung teh ka nu in na pi in a bawldan siam kei leh lim lo ding ai teh cih na tawh ka nu in innpan in bawl sa in va puak hi. Cingno in limsa lua in a vek in gai a, tua zan pen ih mut cih tak in ih mu hi. Zingsang khua vakteh siavuan pa in Tedim ah zatui lei ding teng laidal in hong at sak a, ka nuleh kapa zatui lei in Tedim va pai uh hi. Nitak nai 3 pawl in ka pi leh ka pu hong kap uh a, kei zong ka inn pan un bang a hiam? ci in ka tai suk pah hi. Cingno pen nitak nai 3 in a hu bei a, hong sih sanna hi mawk hi. Asih zawh nai lang khit khawng teh ka pa te hong tung uh a, ka pa in Cingno aw nazatui ding ka va lei uh hi ven hong na ngak lai buang lo a, ci in ka pa hongki sial hi. Ka pu te innpen neu lua hih man inka innvuah Cingno luang hawm puak toh ding in hoih ka sa uh a, ka pa tawh, ka pu tawh ka ki kum uh hi.\nKa pu in Cingno kiang ah, Cingno aw…ih inn pen na theih sa mah bang in neu lua hih a hih man in lengla te kita lo hi. Tua a hih man na u te kiang ah va ki tuah ni…ci in a genkawm kawm in ka nu in Cingno luang hawm a angah tawi in ka inn lam uh ka zuan uh hi. Ka inn uh ka tun uh teh a puan te a hoih zaw deuh te tawh laih sak ding ci in a puan hoih pen ding ka zong uh hi. A puan neih khem peuh a ki thuap lo om lo a,a hoih zaw deuh lai cih bang om lo a hih manin ka khasiat a suak hi. Hankeng ding na ngawn puan hoih khat bek bek na san ki nei lo zaw zen maw ….ci in nak pi in ka kap khia hi.\nKa khuasung vuah puteek khat a zi in sihsan khin a, tanei lo uh a hih manin a vak kik ding kua mah om lo in mikiang teng ah vak kawi kawi in ansiim zelzel hi. Midang te zong heh pih huai sa uh a hih man in an pia pia tekuh a, nungta thei hi. Tua puteekpa ka etet teh khuasung a anngen a vakvak buang a puansilhleh a pheituam teng pen hoih lo lua sia sa lua ka hih man in ka puan khat pia ning ci in ka khen sat hi. Nitak khat plastic sung khat ah puan khat leh pheituam khat guang in tua puteek pa innah ka va hawh a, a inn na mial khemkham in ka lau dek tak hi. Kua na hia? Hong lut o…om ing hong cih teh kei zong aw..ommaw ci in ka lut phei hi.\nBangci leng ci na hia? Lengla zong nei ngei lo lua ka hih ciang a, meizong vakngei se lo ka hi ta ve…. Nang nong hawh theih ka lung dam ei, angtang ing hong ci hi. Ke’n zong ka pai na hang gen in ka puan leh ka phei tuam khat ka pia hi. Tua nizan pen ka lupna tung pan tuaputeek pa ka ngaih sut sut na in ka ih mu thei pak kei hi. Zinei a tanei lo ih cih te zong genthei tak mah uh ei maw ci in ka lung hi mawh hi. Hih ka piak khit zawh teh tua puteek pa in ka puan piak silh tuanlo in om a, lamdang ka sa hi. Khatvei ka va hawh leu leu a, banghang a kongpuan piak silhnuam tuan lo na hiam ka cih leh aw….silhnuamlo hi lo e,puan hoih kici tua nong piakbek liannei ka hih manin ka sih teh kahan keng ding hi, Hong ci in aw……na hankeng ding hi mawk maw…..ci in lamdangka samah mah hi. Deih Tung\nPrevious: Tulaai Leitung Thuthang Tuamtuam Updates May 19, 2016\nNext: Kammal kilawm pawlkhat (Azom 19 May 2016)\nLungdam kohna le maban pulakna\nZNC Campaign Speech – Pu Chin Sian Thang


url: =Khang Tangthu Nihna 16 | Siantongluan.net\nKhang Tangthu Nihna 16\nKhang Tangthu Nihna 16 |\nAsa uk a kum sawmthumlegukna kumin Judah a simin Israel kumpipa Baasha paito a, Judah kumpipa Asa kiang panin kuamah a paikhiat theihlohna ding leh ama kiangah kuamah a pai theihlohna dingin Ramah khua a phut hi.\nTua ahih ciangin Asa in Topa biakinn leh kumpipa inn-a vanmanpha koihnate panin ngun leh kham la-in, Damaskas-ah a teng Syria kumpipa Benhadad kiangah tuate puakin,\n"Ka pa leh na pa a kipawl mah bangin kei leh nang i kipawl hi. Tu-in ngun leh kham kong puak hi. Kei kiang panin amah a nungkik theihna dingin pai in la Israel kumpipa Baasha tawh na kipawlna va sutat in," a ci hi.\nTua ciangin Benhadad in Kumpi Asa thu ngai-in Israel khuapite a sim dingin a galkap ukte sawl a, amaute in Ijon, Dan, Abelmaim, leh Naftali vankoihna khuapite a zo uh hi.\nBaasha in tua thu a zak ciangin Ramah khua a lam khawl a, a nasep a tawpsak hi.\nTua ciangin Kumpi Asa in Judah mi khempeuh khawmin thu pia a, Baasha in lamna-a a zat Ramah suang leh a singte amaute in puakhia uh a, tuate tawh Geba leh Mizpah a lam uh hi.\nTua hun laitakin Judah kumpi Asa kiangah thumupa Hanani hong pai-in ama kiangah, "Nangmah in Syria kumpipa suangin, Topa na Pasian suanglo na hih manin, Syria kumpipa galkapte in nang hong suaktasak hi.\nEthiopia mite leh Libya mite pen leeng tampi tak leh sakol tung tuang tampi tak tawh a om galkap tampi hilo ahi hiam? Ahi zongin Topa suang na hih manin amah in na khutsungah amaute hong pia hi.\nBang hang hiam cih leh ama lamah a lungsim a paubaanglo mite tangin ama vangliatna a lak dingin Topa mit in leitung khempeuh en kawikawi hi. Hih thu-ah na hai gamtat khin hi; bang hang hiam cih leh tu-a kipan gal na do ding hi," a ci hi.\nTua ciangin thumupa tungah Asa heh a, amah kol bulhin thong sungah a koih hi; bang hang hiam cih leh hih thu hangin ama tungah nakpi takin heh hi. Tua hun mahin Asa in mi pawlkhat zong gitlohna tawh a gimsak hi.\nAsa gamtatnate, a patna pan a tawpna dong, Judah leh Israel Kumpite Tangthu sungah kigelh hi.\nAma uk a kum sawmthumlekuana kumin Asa in a khe-ah natna nei a, a natna nasia mahmah hi. Ahi zongin ama nat hun nangawnah amah in Topa zonglo a, zato siamte huhna a zong hi.\nTua ahih ciangin Asa si a, ama uk a kum sawmlilekhatna kumin a bei ahi hi.\nDavid khuapi sungah amahmah in a khuak han sungah amaute in a vui uh hi. Paknamtui bawl siamte in a bawl a namtui a nam tuamtuamte tawh a kidim hankuang sungah amah a sial uh hi. Tua ciangin amah zahtakna-in amaute in meiphual lian mahmah khat a cih uh hi.\nTedim Lai Siangtho / Laibu: Khang Tangthu Nihna 16


url: =(1) Khangnote’ pilna ngah theihna ding nakpi takin hanciam in (Private) sanginn lam uh hi.\n* * * A hi zongin Lai pilna a deihlo hazaatna lungsim a nei mite in Private sangin haltumsak hi.\n(2) Khua kiimkot ah khua huai singkhaam (ကျေးရွာဘုံမြေ) bawl uh a, khua sungah inntuan dingte le patau kangmei tuakte’ adingin singtawn khaugui lak pak nading geelin khang na khual hi.\n* * * Ahi zongin 1966-1978 kikal sungin tua khua huai singkhaam khempeuh lokhawhna dingin kivat mai hi,(a 1. veina)\n* * * 1985-1991 kikal in (a 2. veina) lokhawhna dingin kivat mai leuleu hi.\n* * * 1966-2005 kikal in (a 3. veina) lokhawhna dingin kivat mai leuleu a, ai tuam logam dingin kihawm hi.\n1948-1965 kikal in khua kiimkot Taaksing khaam nasia takin bawl uh a, innsing dingin at theih ding tampi a om hun laitak,….\n* * *1966-1978 kikal sungin kung khat Ks 5/- tawh kizuak in, zat ding tawh zat loh ding tawh kiphuk maimang leuleu a, tu dongin daipaam inntuan thakte’ adingin haksatna lianpi hong- suak hi.\n1948-1965 kikalinZolampitungsiah; (မိုးကြိုးဝိုင်း) kibawl hi. Khua hun le guahtui man takin hong pai nading deihna ahi hi. Ahi zongin 1991-2005 sungin lokhawhna dingin kivat maimang hi. (A 1 veina hi)\nKhuatung Singkhaam Tawh kisai\n1966-2005 kikal sung a Khuatung singkhaam aituam log- am dingin a kiseh sat pen, kum 2005-2007 kikalin taanggam ကျေးရွာဘုံမြေ khua huai singkhaam dingin kipsak uhhi.\n1954 kumin kumpi pan Zolai tan 4 sin theihna ding Sanginn ki ngah hi.\n1962 kumin kumpi pan (Plastic) tuilawng kingah a, tuini dongin kizangh lai hi.\n1962 kumin Tuithang le Thalmual kikal Phillui kantan na- ding sikkhau lei kumpi pan kingah hi.\n* * * Ahi zongin 1981-1985 kikal sungin kigu mang hi.\n2006 kum panin mun tuamtuam pan kihopih theihna Telephone Sia Zam Suan Mang in hong nei hi.\nPrevious Post: « Hausa sem masa te ~ Pu Kam Khan Cin (2005 – 2007)\nNext Post: Thalmual gamleitang supna lianpi hong tunna leh puahphat kikna »


url: =US gamsung khualzinna pawlkhat – 36 :: ZOMI DAILY\nposted on 7 February 2016 at 8:00 am Lomkholna: Article, Awnzapau\nSouthernmost Point – 90 Miles to Cuba\nUS gam ii tawkawdok pen ahih lam akitheihna dingin tuipigei mun khat ah a bul lam diameter 5ft, adawn lam kizumsak in tua santak ah 3.5ft bang a pha ding cast iron hi kha in um ngeel ing, suangphuh (monument) khat kibawl a tua tungah anuai abangin lai kigelh hi.\nA tungnung gual pen triangle khat tung ah a kiu thum teng zang in THE – CONCH – REPUBLIC ci in at sese hi. CONCH acih a awsuah conk pen Atlantic tuipi sung a om tuikulh Bahamas pan a honglut Conchs minamte ahihi. Sawtpi peek a lut kipan hi a, 1830 kum akipan hong tam semsem hi. Tu hun ciangin kua kua hi ta se leh Key West khua ah a suak peuhmah Conchs minam danin kisim pahpah zaw mai uhhi.\nTua lai ah man ka kizaih pah ngeiingaai uh hi. Kam phatna tawh Germante nupa khat tawh ka kituakkha uh a, amau sawl in ka vek un ka kizaih thei uhhi. Amau zong lah a nupa mah in kizaih nuam zel in ko mau mah in ka zaihsak leuleu uhhi.\nTua zawh ciangin a khuasung teng ka vel kawikawi uhhi. Mundang khuapite bang lo in inn tek a kizuak sai vive hi in sai hong zong na tam het lo hi. Nidangin mi vak ziahziah cina pi’n mi tawm mahmah uhhi. Ka theihtheih uh ciangin Ike Storm huhau in mitampi tak Key West pan leilu lam Florida lamah taisak a, ataina mun pan innlam a zuanzuan kik panpan uh na hi gige uhhi. Kamphatna tawh Key West, Florida teng September 4, ni nawk thei kha ding acih pen Florida State limlim nawkkha lo in Houston, Texas lam nawkkha zaw ahihi.\nKeywest khua pen tuipi mai pan a sanna penpen 18ft bek hi a, 20ft a sang tsunami tuihualpi bang hong piang kha zenzen leh tuipi in a vuknelh giap ding hi a, lau ngaihsut leh ihmut ngam huai lo liang hi. Tua ahih manin alau huai mahmah huihpi anun ding ciangin asan zawkna lam lei lu lam zuan in a kihep kholh theihna dingin radio leh TV pan kizasak masa pahpah hi.\nFantasy Fest (October 23 – November 1)\nKum sialin ni 9 ni 10 sung bang nungak tangval kikholhna pawi kibawl den hi. A numei a pasal a guaktang vive khawngin lamdung tengah vak kawikawi uhhi. Pasal te bang a pasal van a lian penpen khawng kiteel zaw lai uh ci hi. A tam zaw ‘gay’ or ‘lesbian’ akici ama pianpih tawh kituakin gamta nawn lo uh ahi, pasal ahih leh pasal lak lawh, numei ahih leh numei laklawh (lesbian) cih pian vive tam mahmahna khua in zong kingaihsun hi. Tua teng huhau in kumsial in Fantasy Fest ci in anai a gamla pan va pai in kikhop tuahna in nei uhhi. Adang tourist zong tua hunsung tengin hong tam pai pha diak hi ci uhhi.\nPrevious: Khaici vawh thupha piakhun “Sialsawm” ~ Hau Thang\nNext: Dahpihna thupuak ~ Pa Zam Go Mang (Naulak)